title: 2011/559/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima V — Il-Qorti tal-Awdituri

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/93

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima V — Il-Qorti tal-Awdituri
   (2011/559/UE)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2009 (1),
   wara li kkunsidra l-kontijiet annwali definittivi tal-Unjoni Ewropea għas-sena finanzjarja 2009 (SEC(2010) 963 — C7-0215/2010) (2),
   wara li kkunsidra r-rapport annwali tal-Qorti tal-Awdituri għall-awtorità ta’ kwittanza dwar il-verifiki interni mwettqa fis-sena 2009,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2009, flimkien mat-tweġibiet tal-istituzzjonijiet (3),
   wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0138/2011),

               1.

               Jagħti l-kwittanza lis-Segretarju Ġenerali tal-Qorti tal-Awdituri dwar l-implimentazzjoni tal-baġit tal-Qorti tal-Awdituri għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU L 69, 13.3.2009.

      (2)  ĠU C 308, 12.11.2010, p. 1.

      (3)  ĠU C 303, 9.11.2010, p. 1.

      (4)  ĠU C 308, 12.11.2010, p. 129.

      (5)  ĠU L 248, 16.9.2002, p. 1.
    ---documentbreak---

               27.9.2011

               MT

               Il-Ġurnal Uffiċjali tal-Unjoni Ewropea

               L 250/94

         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima V — Il-Qorti tal-Awdituri
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2009 (1),
   wara li kkunsidra l-kontijiet annwali definittivi tal-Unjoni Ewropea għas-sena finanzjarja 2009 (SEC(2010) 963 — C7-0215/2010) (2),
   wara li kkunsidra r-rapport annwali tal-Qorti tal-Awdituri għall-awtorità ta’ kwittanza dwar il-verifiki interni mwettqa fis-sena 2009,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2009, flimkien mat-tweġibiet tal-istituzzjonijiet (3),
   wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet sottostanti, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0138/2011),

               1.

               Jinnota li fl-2009 l-Qorti tal-Awdituri kellha disponibbli approprjazzjonijiet għall-impenji li kienu jammontaw għal total ta’ EUR 188 000 000 (EUR 133 000 000 fl-2008; EUR 122 000 000 fl-2007), b’rata ta’ utilizzazzjoni ta’ 92,19 % li hija taħt il-medja tal-istituzzjonijiet l-oħrajn (97,69 %);

               2.

               Ifakkar li, għas-sena finanzjarja 2009, il-kontijiet tal-Qorti tal-Awdituri kienu verifikata minn kumpanija esterna, PricewaterhouseCoopers (bħal fl-2008 u l-2007), li waslet għall-konklużjonijiet li ġejjin:

                           (a)

                           fir-rigward tal-preċiżjoni tal-kontijiet għas-sena finanzjarja 2009, li “fil-fehma tagħna, dawn id-dikjarazzjonijiet finanzjarji jagħtu stampa vera u korretta tal-qagħda finanzjarja tal-Qorti Ewropea tal-Awdituri mill-31 ta’ Diċembru 2009, u għalhekk ir-riżultat finanzjarju u l-flussi tal-likwidità tagħha għas-sena ntemmu f’konformità mar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002, mar-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill imsemmi, u mar-Regoli tal-Kontabilità tal-Qorti Ewropea tal-Awdituri”; u

                           (b)

                           fir-rigward tal-użu tar-riżorsi finanzjarji assenjati lill-Qorti tal-Awdituri u ma’ kemm huma xierqa l-proċeduri ta’ kontroll fis-seħħ matul is-sena finanzjarja 2009, li “xejn ma ġibed l-attenzjoni tagħna biex iġegħelna nemmnu li fl-aspetti materjali kollha u abbażi tal-kriterji msemmija hawn fuq: (a) ir-riżorsi assenjati lill-Qorti ma ntużawx għall-għanijiet li għalihom kienu intiżi; (b) il-proċeduri ta’ kontroll fis-seħħ ma jagħtux il-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli”;

               3.

               Jilqa’ l-istrateġija ta’ verifika tal-Qorti tal-Awdituri għall-perjodu 2009-2012 u jappoġġa l-għanijiet prijoritarji tagħha (jintuża l-potenzjal kollu tal-impatt globali mill-awditjar tagħha u tiżdied l-effiċjenza billi jsir l-aħjar użu tar-riżorsi); jistenna li l-Qorti tal-Awdituri tirrapporta dwar il-passi meħuda biex tiġi implimentata din l-istrateġija ta’ awditjar, kif ukoll li turi l-progress f’din id-direzzjoni bl-użu ta’ Indikaturi Ewlenin tar-Rendiment (KPI), b’mod partikolari bl-introduzzjoni tal-KPI 1 sa 4 fl-2010; jilqa’, b’mod partikolari, il-pjan li tippubblika segwiti fir-rigward tar-rapporti speċjali biex jiżdied l-impatt tagħhom;

               4.

               Jilqa’ t-titjib fil-KPI 5, 6 u 7 mill-2008 sal-2009, u jinnota b’sodisfazzjon li l-Qorti tal-Awdituri laħqet il-miri tagħha fir-rigward tal-KPI 8 u 9; jinnota li l-Qorti tal-Awdituri ma laħqitx il-mira tagħha fir-rigward tal-Indikaturi Ewlenin tar-Rendiment 10, li fl-2009 meta mqabbel mal-2008 l-għadd ta’ ġranet ta’ taħriġ naqas minn 10 għal 9, u l-għadd ta’ ġranet iddedikati mill-awdituri għat-taħriġ professjonali minbarra korsijiet tal-lingwa kien waqa’ minn 7 għal 4, liema ċifri ma jirrispettawx il-linji gwida tal-Federazzjoni Internazzjonali tal-Accountants(40 siegħa/5 ijiem);

               5.

               Jinnota ż-żieda konsiderevoli fl-għadd ta’ rapporti prodotti mill-Qorti tal-Awdituri, b’mod partikolari, iż-żieda ta’ għadd ta’ rapporti speċjali (minn 12 għal 18) u rapporti annwali speċifiċi (minn 29 għal 37), minkejja li l-għadd ta’ opinjonijiet naqas; jistenna li l-eżerċizzji ta’ awditjar tar-rendiment li fuqhom huma bbażati r-rapporti speċjali tal-Qorti tal-Awdituri se jikkontribwixxu għall-missjoni primarja tagħha li twettaq awditjar tal-finanzi tal-Unjoni;

               6.

               Imħasseb bin-nuqqas ta’ informazzjoni dettaljata fir-rapporti speċifiċi annwali tal-Qorti tal-Awdituri dwar l-aġenziji; iħeġġeġ lill-Qorti tal-Awdituri biex fil-ġejjieni tinkludi aktar tagħrif sħiħ fir-rapporti tagħha dwar l-aġenziji, b’mod partikolari fir-rigward tal-konklużjonijiet tar-rapporti tal-awdituri interni;

               7.

               Jilqa’ l-fatt li matul it-tħejjija tar-Rapport Annwali għas-sena finanzjarja 2009, il-Qorti tal-Awdituri wettqet valutazzjoni fil-fond tas-sistemi ta’ sorveljanza u kontroll fil-Qorti tal-Ġustizzja, fl-Ombudsman Ewropew u fil-Kontrollur Ewropew għall-Protezzjoni tad-Data, li inkludiet l-eżami ta’ kampjun addizzjonali ta’ transazzjonijiet ta’ ħlasijiet relatati mar-riżorsi umani u ma’ nefqa amministrattiva oħra;

               8.

               Iħeġġeġ lill-Qorti tal-Awdituri biex tkompli u biex twessa’ din il-prattika, u li b’mod partikolari tikkunsidra li twettaq valutazzjoni fid-dettall tas-sistemi ta’ sorveljanza u kontroll fil-Kunsill; iħeġġeġ ukoll lill-Qorti tal-Awdituri biex tikkunsidra l-possibilità li jsir użu ta’ modi ġodda u innovattivi biex jitwettaq l-awditjar, inklużi l-prodotti ġodda msemmija fl-istrateġija ta’ awditjar 2009-2012, u, b’hekk, tiġi analizzata l-possibilità ta’ titjib addizzjonali fir-rigward tal-produzzjoni u l-effikaċja tal-awditjar;

               9.

               Iqis li l-kooperazzjoni bejn il-Qorti tal-Awdituri u l-Parlament tista’ tissaħħaħ bis-simplikar tal-metodi ta’ ħidma u tal-istrateġiji u ssaħħaħ aktar is-sinerġiji bejn iż-żewġ istituzzjonijiet; jilqa’ f’dan ir-rigward il-miżuri li qed tieħu l-Qorti tal-Awdituri biex tirriforma u ttejjeb b’mod kontinwu r-rwol tagħha b’konformità mat-talba tal-Parlament biex il-valutazzjonijiet u l-awditjar tagħha jkollhom impatt iktar wiesa’ u profond, biex id-data tagħha tkun iktar effikaċi u utli u biex is-sistemi u l-proċeduri tagħha jkunu iktar affidabbli; jistenna b’interess ir-“rieżami ta’ segwitu bejn l-pari” li l-Qorti tal-Awdituri biħsiebha tniedi matul l-2011 (tliet snin wara r-rieżami bejn il-pari pożittiv tal-2008); iħabbar f’dan ir-rigward li l-Parlament biħsiebu joħroġ rapport fuq inizjattiva proprja dwar titjib possibbli li jista’ jiġi propost lill-Qorti tal-Awdituri b’assigurazzjoni sħiħa li jista’ jistrieħ fuq il-kooperazzjoni ta’ din tal-aħħar;

               10.

               Jinnota li l-Qorti tal-Awdituri rreklutat 112-il impjegat fl-2009 (69 uffiċjali, 14-il persunal temporanju, u 29 persunal b’kuntratt), u n-numru totali ta’ postijiet vakanti fl-aħħar tal-2009 (49) tnaqqas b’mod konsiderevoli meta mqabbel ma’ tmiem l-2008 (68); jilqa’ t-tnaqqis fid-dewmien tal-proċess ta’ reklutaġġ tal-Qorti tal-Awdituri;

               11.

               Jilqa’ t-titjib kostanti fir-rigward tal-proporzjon ta’ rġiel u nisa fil-persunal tal-Qorti tal-Awdituri, b’mod partikolari t-tnaqqis tal-isproporzjon fil-livell ta’ assistenti, kapijiet tal-unità u diretturi;

               12.

               Jinnota li r-rapport tal-2009 tal-Awditur Intern tal-Qorti tal-Awdituri kien ġeneralment pożittiv, jilqa’ f’dan il-kuntest il-fatt li l-maġġoranza tar-rakkomandazzjonijiet imressqa mill-Awditur Intern ġew aċċettati u integrati fi pjanijiet ta’ azzjoni korrettivi;

               13.

               Jilqa’ s-suċċess li għaddejja minnu l-kooperazzjoni interistituzzjonali bejn l-Iskola Ewropea tal-Amministrazzjoni u l-Qorti tal-Ġustizzja fil-qasam tat-taħriġ;

               14.

               Jinnota r-reviżjoni tar-Regoli ta’ Proċedura tal-Qorti tal-Awdituri, li saret fl-2010, u jistieden lill-Qorti tal-Awdituri biex tagħti valutazzjoni tal-effett ta’ dawk il-bidliet fir-Rapport tal-Attività Annwali tagħha;

               15.

               Ifakkar, fir-rigward tad-dikjarazzjonijiet tal-interessi finanzjarji tal-membri, li f’konformità mal-Kodiċi ta’ Kondotta tal-Qorti tal-Awdituri, il-membri tal-Qorti tal-Awdituri għandhom jittrasmettu dikjarazzjoni tal-interessi finanzjarji tagħhom lill-President tal-Qorti tal-Awdituri, li jżommhom taħt kunfidenzjalità, u jiżgura li dawn id-dikjarazzjonijiet ma jkunux ippubblikati; itenni l-pożizzjoni tiegħu li, fl-interess tat-trasparenza, id-dikjarazzjonijiet tal-interessi finanzjarji tal-membri tal-istituzzjonijiet kollha tal-Unjoni għandhom ikunu aċċessibbli fuq l-Internet permezz ta’ reġistru pubbliku, u jistieden lill-Qorti tal-Awdituri biex tieħu l-miżuri meħtieġa f’dan ir-rigward u tadatta u tibbaża r-regoli tagħha dwar l-“interessi finanzjarji” fuq l-abbozz il-ġdid tal-Kodiċi ta’ Kondotta għall-Kummissarji, meta jkun il-każ;

               16.

               Ifakkar li l-indipendenza, l-integrità, l-imparzjalità, l-eċċellenza u l-professjonaliżmu huma l-valuri ċentrali tal-Qorti tal-Awdituri u jqis li l-aħbarijiet li dehru fuq il-midja jirrikjedu riflessjoni, ifakkar ukoll li matul il-preżentazzjoni tar-rapport ta’ rieżami bejn il-pari, il-President tal-Qorti tal-Awdituri ħabbar li se ssir reviżjoni ta’ segwitu bejn il-pari wara tliet snin; jistieden lill-Qorti tal-Awdituri tippreżenta r-riżultati ta’ dan ir-rieżami bejn il-pari lill-kumitat kompetenti tal-Parlament sabiex jiġu stabbiliti, għal darb’oħra, dawk il-valuri, b’mod partikolari l-objettività, l-imparzjalità u l-professjonaliżmu tal-Qorti tal-Awdituri;

               17.

               Ifaħħar lill-Qorti tal-Awdituri għall-kwalità tar-Rapport tal-Attività Annwali tagħha;

               18.

               Jinnota li, kontra dak li ġara fis-snin ta’ qabel, il-missjonijiet lejn pajjiżi mhux Stati Membri ma ġewx irrapportati skont il-pajjiż fl-2009.

      (1)  ĠU L 69, 13.3.2009.

      (2)  ĠU C 308, 12.11.2010, p. 1.

      (3)  ĠU C 303, 9.11.2010, p. 1.

      (4)  ĠU C 308, 12.11.2010, p. 129.

      (5)  ĠU L 248, 16.9.2002, p. 1.


title: 2012/55/Euratom: Deċiżjoni tal-Kummissjoni tat- 2 ta’ Marzu 2011 dwar il-konklużjoni ta’ Ftehim għall-Kooperazzjoni fl-Użi Paċifiċi tal-Enerġija Nukleari bejn il-Komunità Ewropea tal-Enerġija Atomika u l-Gvern tal-Awstralja

text:
               1.2.2012

               MT

               Il-Ġurnal Uffiċjali tal-Unjoni Ewropea

               L 29/3

         DEĊIŻJONI TAL-KUMMISSJONI
   tat-2 ta’ Marzu 2011
   dwar il-konklużjoni ta’ Ftehim għall-Kooperazzjoni fl-Użi Paċifiċi tal-Enerġija Nukleari bejn il-Komunità Ewropea tal-Enerġija Atomika u l-Gvern tal-Awstralja
   (2012/55/Euratom)
   IL-KUMMISSJONI EWROPEA,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika, u b’mod partikolari t-tieni paragrafu tal-Artikolu 101 tiegħu,
   Wara li kkunsidrat l-approvazzjoni tal-Kunsill,
   Billi:
   Il-Ftehim għall-Kooperazzjoni fl-Użi Paċifiċi tal-Enerġija Nukleari bejn il-Komunità Ewropea tal-Enerġija Atomika u l-Gvern tal-Awstralja għandu jiġi konkluż,
   ADOTTA DIN ID-DEĊIŻJONI:
   Artikolu 1
   Il-Ftehim għall-kooperazzjoni fl-użi paċifiċi tal-enerġija nukleari bejn il-Komunità Ewropea tal-Enerġija Atomika u l-Gvern tal-Awstralja huwa b’dan approvat f’isem il-Komunità Ewropea tal-Enerġija Atomika. It-test tal-Ftehim huwa anness ma’ din id-Deċiżjoni.
   Artikolu 2
   Il-President tal-Kummissjoni jew il-Membru tal-Kummissjoni responsabbli għall-Enerġija huwa b’dan awtorizzat li jiffirma l-Ftehim u jwettaq il-passi neċessarji kollha għad-dħul fis-seħħ ta’ dan il-Ftehim li għandu jiġi konkluż f’isem il-Komunità Ewropea tal-Enerġija Atomika.

      Magħmul fi Brussell, it-2 ta’ Marzu 2011.

            Għall-Kummissjoni

         Günther OETTINGER

            Membru tal-Kummissjoni


title: 2007/803/KE: Deċiżjoni tal-Kummissjoni tas- 6 ta’ Diċembru 2007 li temenda d-Deċiżjonijiet 2005/731/KE u 2005/734/KE f’dak li għandu x’jaqsam ma’ l-estensjoni tal-perjodu ta’ applikazzjoni tagħhom (notifikata taħt id-dokument numru C(2007) 5887) Test b’relevanza għaż-ŻEE

text:
               8.12.2007

               MT

               Il-Ġurnal Uffiċjali ta’ l-Unjoni Ewropea

               L 323/42

         DEĊIŻJONI TAL-KUMMISSJONI
   tas-6 ta’ Diċembru 2007
   li temenda d-Deċiżjonijiet 2005/731/KE u 2005/734/KE f’dak li għandu x’jaqsam ma’ l-estensjoni tal-perjodu ta’ applikazzjoni tagħhom
   (notifikata taħt id-dokument numru C(2007) 5887)
   (Test b’relevanza għaż-ŻEE)
   (2007/803/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intra-Komunitarju ta’ ċerti annimali ħajjin u prodotti bil-ħsieb tat-tlestija tas-suq intern (1), u b’mod partikolari l-Artikolu 10(4) tagħha,
   Billi:

               (1)

               Id-Deċiżjoni tal-Kummissjoni 2005/731/KE tas-17 ta’ Ottubru 2005 li tistipula ħtiġijiet addizzjonali għas-sorveljanza ta’ l-influwenza tat-tjur fl-għasafar selvaġġi (2) u d-Deċiżjoni tal-Kummissjoni 2005/734/KE tad-19 ta’ Ottubru 2005 li tistipula l-miżuri ta’ bijosigurtà biex jitnaqqas ir-riskju ta’ trażmissjoni ta’ l-influwenza tat-tjur b’patoġeniċità għolja kkawżata mill-vajrus ta’ l-Influwenza A tas-sottotip H5N1 minn għasafar li jgħixu fl-ambjent naturali għal tjur ta’ l-irziezet u għasafar oħra miżmuma mill-bniedem u li tipprevedi sistema ta’ individwalizzazzjoni minn kmieni fiż-żoni ta’ riskju partikolari (3) jiskadu fil-31 ta’ Diċembru 2007.

               (2)

               Madankollu, minħabba li dan l-aħħar fil-Komunità seħħew tifqigħat ta’ influwenza tat-tjur b’patoġeniċità għolja tas-sottotip H5N1 fi tjur ta’ l-irziezet u għasafar selvaġġi u se jibqgħu jseħħu f’pajjiżi terzi, huwa xieraq li tiġi mġedda l-validità ta’ dawn id-Deċiżjonijiet.

               (3)

               Id-Deċiżjonijiet 2005/731/KE u 2005/734/KE għandhom għalhekk jiġu emendati skond dan.

               (4)

               Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,

         ADOTTAT DIN ID-DEĊIŻJONI:
   Artikolu 1
   Fl-Artikolu 4 tad-Deċiżjoni 2005/731/KE, id-data “31 ta’ Diċembru 2007” hija mibdula b’ “31 ta’ Diċembru 2008”.
   Artikolu 2
   Fl-Artikolu 4 tad-Deċiżjoni 2005/734/KE, id-data “31 ta’ Diċembru 2007” hija mibdula b’ “31 ta’ Diċembru 2008”.
   Artikolu 3
   Din id-Deċiżjoni hija indirizzata lill-Istati Membri.

      Magħmula fi Brussell, 6 ta’ Diċembru 2007.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 224, 18.8.1990, p. 29. Id-Direttiva kif emendata l-aħħar bid-Direttiva 2002/33/KE tal-Parlament Ewropew u tal-Kunsill (ĠU L 315, 19.11.2002, p. 14).

      (2)  ĠU L 274, 20.10.2005, p. 93. Id-Deċiżjoni kif emendata l-aħħar bid-Deċiżjoni 2007/105/KE (ĠU L 46, 16.2.2007, p. 54).

      (3)  ĠU L 274, 20.10.2005, p. 105. Id-Deċiżjoni kif emendata l-aħħar bid-Deċiżjoni 2007/105/KE.


title: 2013/586/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/261

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2011
   (2013/586/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2011, flimkien mat-tweġibiet taċ-Ċentru (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (4), u b’mod partikolari l-Artikolu 15 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Procedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0071/2013),

               1.

               Jagħti l-kwittanza lid-Direttur taċ-Ċentru Ewropew ta’ Monitoraġġ għad-Drogi u d-Dipendenza fuq id-Drogi għall-implimentazzjoni tal-baġit taċ-Ċentru għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur taċ-Ċentru Ewropew ta’ Monitoraġġ għad-Drogi u d-Dipendenza fuq id-Drogi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 123.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 376, 27.12.2006, p. 1.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2011, flimkien mat-tweġibiet taċ-Ċentru (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (4), u b’mod partikolari l-Artikolu 15 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0071/2013),

                  A.

                  billi ċ-Ċentru Ewropew ta’ Monitoraġġ għad-Drogi u d-Dipendenza fuq id-Drogi (“iċ-Ċentru”), li jinsab f’Lisbona, ġie stabbilit bir-Regolament tal-Kunsill (KEE) Nru 302/93 (6),

                  B.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali taċ-Ċentru għas-sena finanzjarja 2011 huma affidabbli, u li t-tranżazzjonijiet sottostanti huma legali u regolari,

                  C.

                  billi fl-10 ta’ Mejju 2012, il-Parlament ta l-kwittanza lid-Direttur taċ-Ċentru għall-implimentazzjoni tal-baġit taċ-Ċentru għas-sena finanzjarja 2010 (7), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              talab liċ-Ċentru jieħu azzjoni immedjata biex iżid ir-rata ta’ eżekuzzjoni tal-approprjazzjonijiet għall-ħlasijiet fil-futur u biex iżomm lill-awtorità tal-kwittanza informata dwar il-progress miksub,

                              —

                              talab liċ-Ċentru jikkonsolida l-ġestjoni finanzjarja tiegħu; jirrikonoxxi li kwistjonijiet relatati mad-droga għandhom ikunu rappreżentati b’mod adegwat fil-qafas finanzjarju pluriennali l-ġdid (2014-2020);

                              —

                              ħeġġeġ liċ-Ċentru jimplimenta, mingħajr dewmien, ħames rakkomandazzjonijiet “importanti ħafna” tas-Servizz tal-Awditjar Intern (IAS) u jinforma lill-awtorità tal-kwittanza bil-progress miksub,

                  D.

                  billi l-baġit kumplessiv għaċ-Ċentru għas-sena 2011 kien jammonta għal EUR 16 274 205,07, meta mqabbel ma’ EUR 15 900 323 fl-2010, somma li tikkostitwixxi żieda ta’ 2,35 %,

                  E.

                  billi l-kontribuzzjoni totali tal-Unjoni għall-baġit taċ-Ċentru għall-2011 kienet ta’ EUR 15 400 000,

                  F.

                  billi l-kont tal-eżitu ekonomiku fl-2011 kellu riżultat negattiv ta’ EUR – 203 404,85,

         Il-ġestjoni baġitarja u finanzjarja

                  1.

                  Jirrikonoxxi mir-Rapport Annwali tal-Attività (AAR) li l-ġestjoni baġitarja u finanzjarja murija miċ-Ċentru wasslet għall-eżekuzzjoni tal-baġit ta’ kważi 100 % fl-impenji u fil-pagamenti kif ġej:

                              —

                              Titolu 1: 99,92 % fl-impenji u 99,40 % fil-pagamenti;

                              —

                              Titolu 2: 99,49 % fl-impenji u 90,08 % fil-pagamenti; u

                              —

                              Titolu 3: 97,18 % fl-impenji u 99,86 % fil-pagamenti;

                  2.

                  Josserva mill-kontijiet annwali definittivi li ċ-Ċentru jiddependi mid-dħul li ġej għall-baġit tiegħu:

                              —

                              EUR 15 400 000 li jridu jingħataw mis-sussidju tal-Kummissjoni liċ-Ċentru;

                              —

                              EUR 379 934,67 li jridu jingħataw min-Norveġja għall-parteċipazzjoni tagħha fiċ-Ċentru;

                              —

                              EUR 400 000 bħala dħul assenjat mill-Istrument għall-Assistenza ta’ Qabel l-Adeżjoni 3;

                  3.

                  Jistabbilixxi mill-AAR li fl-2011 twettqet valutazzjoni tal-proċeduri tal-akkwist u tal-kuntratti; jinnota d-dikjarazzjoni taċ-Ċentru li ssostni li dan żviluppa azzjonijiet ibbażati fuq ir-riżultati ta’ dik il-valutazzjoni, jiġifieri fuq (i) ir-razzjonalizzazzjoni tal-proċeduri tal-offerti u t-tnaqqis ta’ proċeduri negozjati, (ii) l-implimentazzjoni ta’ miżuri speċifiċi biex tiġi żgurata l-eżekuzzjoni xierqa tal-kuntratti u (iii) l-iżvolġiment tal-proċeduri tal-offerti qabel l-2010;

                  4.

                  Jinnota l-kummenti magħmula mill-Qorti tal-Awdituri rigward l-ispejjeż ta’ madwar EUR 275 000 għal spazju ta’ uffiċċji mhux okkupat li tħallsu miċ-Ċentru; jinnota t-tweġiba taċ-Ċentru li qed “ikompli u jżid l-isforzi tiegħu f’dan il-qasam”; jitlob li jiġi aġġornat b’mod komprensiv dwar iktar żviluppi dwar din il-kwistjoni; jesiġi li tinstab soluzzjoni b’urġenza għal din il-kwistjoni;

         Il-prestazzjoni

                  5.

                  Jirrikonoxxi mill-AAR li fl-2011, bħala parti mill-iżvilupp tiegħu ta’ sistema integrata għal ġestjoni u bbaġitjar ibbażzati fuq l-attività, iċ-Ċentru beda jimplimenta sistema kontabilistika analitika; jinnota wkoll li ċ-Ċentru żied il-kapaċità tiegħu li jkompli jtejjeb is-sistema ta’ ppjanar u monitoraġġ tiegħu, b’enfasi speċjali fuq l-iżvilupp ta’ indikaturi ta’ prestazzjoni, li se jkompli jiġu żviluppati fil-perjodu ta’ programmar 2013-2015;

                  6.

                  Jirrikonoxxi li t-tielet valutazzjoni esterna taċ-Ċentru tnediet mill-Kummissjoni fl-2011 f’konformità mal-Artikolu 23 tar-Regolament (KE) Nru 1920/2006 u kienet mistennija titlesta sal-2012; jitlob liċ-Ċentru jinforma lill-awtorità tal-kwittanza dwar il-miżuri implimentati fid-dawl tar-rakkomandazzjonijiet imressqa mill-valutazzjoni esterna msemmija hawn fuq;

         Ir-riporti ta’ approprjazzjonijiet

                  7.

                  Jinsab imħasseb dwar il-fatt li l-Qorti tal-Awdituri identifikat 51 każ b’valur totali ta’ EUR 90 053 li fihom approprjazzjonijiet riportati għall-2012 ma kinux relatati ma’ impenji legali eżistenti u għalhekk kien imisshom ġew diżimpenjati u mħallsa lura lill-Kummissjoni sa tmiem l-2011; jinnota li ċ-Ċentru beda l-proċess tard wisq u konsegwentement, minħabba restrizzjonijiet imposti mis-sistema tal-IT, il-fondi se jiġu bblokkjati għal sena u se jiġu diżimpenjati u mħallsa lura fi tmiem l-2012 biss; jitlob liċ-Ċentru jtejjeb l-ippjanar tiegħu sabiex jiġu evitati tali sitwazzjonijiet fil-futur;

         Is-sit

                  8.

                  Jirrikonoxxi mir-rapport tal-Qorti tal-Awdituri li bħalissa ċ-Ċentru għandu l-ispiża annwali ta’ madwar EUR 275 000 għal spazju ta’ uffiċċji mhux okkupat fil-bini preċedenti tiegħu u fil-Kwartieri Ġenerali l-ġodda; jitlob liċ-Ċentru biex, f’kooperazzjoni mal-Kummissjoni Ewropea u mal-Awtoritajiet Nazzjonali, ifittex soluzzjonijiet adegwati għall-ispazju ta’ uffiċċji mhux okkupat u jżomm lill-awtorità tal-kwittanza informata;

         Il-politika tat-teżor

                  9.

                  Jinsab imħasseb dwar is-sejba tal-Qorti tal-Awdituri li ċ-Ċentru għadu ma adottax u ma implimentax politika tat-teżor biex inaqqas u jifrex ir-riskju finanzjarju filwaqt li jimmira lejn redditi adegwati; jinnota t-tweġibiet taċ-Ċentru li jħabbru t-teħid ta’ azzjoni fir-rigward ta’ dawn il-kwistjonijiet kollha; jitlob liċ-Ċentru jieħu mingħajr dewmien il-miżuri kollha ta’ rimedju mħabbrin u jinforma lill-awtorità tal-kwittanza dwar l-azzjonijiet meħuda sabiex jiġi indirizzat dan in-nuqqas;

                  10.

                  Jinsab imħasseb dwar il-fatt li ċ-Ċentru għadu ma adottax politika komprensiva dwar eċċezzjonijiet u devjazzjonijiet mill-proċessi u l-proċeduri stabbiliti; jinnota t-tweġibiet taċ-Ċentru li jħabbru t-teħid ta’ azzjoni fir-rigward ta’ dawn il-kwistjonijiet kollha; jitlob liċ-Ċentru jimplimenta mingħajr dewmien ir-rimedji kollha mħabbrin u jinforma lill-awtorità tal-kwittanza dwar l-azzjonijiet meħuda sabiex jiġi indirizzat dan in-nuqqas;

         Il-proċeduri ta’ reklutaġġ

                  11.

                  Jirrikonoxxi mir-rapport tal-Qorti tal-Awdituri li ċ-Ċentru jista’ jtejjeb it-trasparenza tal-proċeduri ta’ reklutaġġ; jitlob liċ-Ċentru jinforma lill-awtorità tal-kwittanza dwar l-azzjonijiet meħuda sabiex jittejbu l-proċeduri ta’ reklutaġġ; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; għalhekk, iħeġġeġ lill-Kummissjoni tippermetti ċertu livell ta’ semplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

         Is-sistema kontabilistika

                  12.

                  Jirrikonoxxi mill-kontijiet annwali definittivi li ċ-Ċentru implimenta struttura ġdida għad-dħul maħluqa skont kontabilità bbażata fuq id-dovuti (ABAC) bl-għan li jissemplifika u jtejjeb il-ġestjoni tal-ordnijiet ta’ rkupru;

                  13.

                  Jinnota wkoll li ċ-Ċentru rreveda s-sistema ta’ ġestjoni tiegħu bbażata fuq l-attività u ddefinixxa s-sistema kontabilistika tiegħu bbażata fuq il-kost; jirrikonoxxi b’mod partikolari li l-applikazzjonijiet ABAC u SAP CO rilevanti ġew ikkonfigurati b’mod xieraq;

         L-awditu intern

                  14.

                  Jirrikonoxxi li fl-2011, l-IAS wettaq awditu ta’ konformità tar-“Rapport annwali ta’ attività u l-elementi importanti tal-assigurazzjoni”; jinnota li abbażi tar-riżultati tal-awditu msemmi hawn fuq, l-IAS għamel tmien rakkomandazzjonijiet, tnejn li kklassifika bħala “importanti ħafna” u sitta bħala “importanti”; jitlob liċ-Ċentru jimplimenta r-rakkomandazzjonijiet tal-IAS għall-2011 flimkien ma’ dawk minn awditi preċedenti tal-IAS li għadhom pendenti u jżomm lill-awtorità tal-kwittanza informata;

                  15.

                  Jirreferi, fir-rigward tal-osservazzjonijiet l-oħra li jakkumpanjaw din id-deċiżjoni ta’ kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (8) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 123.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 376, 27.12.2006, p. 1.

         (5)  ĠU L 357, 31.12.2002, p. 72.

         (6)  ĠU L 36, 12.2.1993, p. 1.

         (7)  ĠU L 286, 17.10.2012, p. 206.

         (8)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).


title: Deċiżjoni tal-Kunsill (PESK) 2015/2309 tal-10 ta' Diċembru 2015 dwar il-promozzjoni ta' kontrolli effettivi fuq l-esportazzjoni tal-armi

text:
                  11.12.2015

                  MT

                  Il-Ġurnal Uffiċjali tal-Unjoni Ewropea

                  L 326/56

            DEĊIŻJONI TAL-KUNSILL (PESK) 2015/2309
      tal-10 ta' Diċembru 2015
      dwar il-promozzjoni ta' kontrolli effettivi fuq l-esportazzjoni tal-armi
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, b'mod partikolari l-Artikoli 26(2) u 31(1) tiegħu,
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
      Billi:

                  (1)

                  L-Istrateġija Ewropea ta' Sigurtà adottata minn Kapijiet ta' Stat jew ta' Gvern fit-12 ta' Diċembru 2003 tiddeskrivi ħames sfidi ewlenin li jridu jiġu indirizzati mill-Unjoni: it-terroriżmu, il-proliferazzjoni tal-armi tal-qerda tal-massa, il-konflitti reġjonali, il-falliment tal-istat u l-kriminalità organizzata. Il-konsegwenzi taċ-ċirkolazzjoni mhux ikkontrollata ta' armi konvenzjonali huma ċentrali għal erba' minn dawk il-ħames sfidi. Dik l-istrateġija tissottolinja l-importanza ta' kontrolli fuq l-esportazzjoni fit-trażżin tal-proliferazzjoni tal-armi.

                  (2)

                  Fil-5 ta' Ġunju 1998, l-Unjoni adottat Kodiċi ta' Kondotta dwar l-Esportazzjoni tal-Armi li huwa politikament vinkolanti, li jistabbilixxi kriterji komuni għar-regolamentazzjoni tal-kummerċ legali tal-armi konvenzjonali.

                  (3)

                  L-Istrateġija tal-UE għall-ġlieda kontra l-akkumulazzjoni u traffikar illeċiti ta' armi żgħar u armamenti ħfief (SALW) u l-munizzjon tagħhom, adottata mill-Kunsill Ewropew fil-15 u s-16 ta' Diċembru 2005, tipprevedi li l-Unjoni, kemm f'livell reġjonali kif ukoll f'livell internazzjonali, tappoġġa t-tisħiħ tal-kontrolli fuq l-esportazzjoni u l-promozzjoni tal-kriterji tal-Kodiċi ta' Kondotta dwar l-Esportazzjoni ta' Armi billi, inter alia, tgħin lil pajjiżi mhux tal-UE jabbozzaw leġislazzjoni domestika rilevanti u tippromwovi miżuri għat-titjib tat-trasparenza.

                  (4)

                  Il-Kodiċi ta' Kondotta dwar l-Esportazzjoni ta' Armi ġie sostitwit fit-8 ta' Diċembru 2008 bil-Pożizzjoni Komuni tal-Kunsill 2008/944/PESK (1), li hija legalment vinkolanti u li tistabbilixxi tmien kriterji li fuqhom għandhom jiġu vvalutati l-applikazzjonijiet għall-esportazzjoni ta' armi konvenzjonali. Hija tinkludi wkoll mekkaniżmu ta' notifika u konsultazzjoni għal ċaħdiet ta' esportazzjoni tal-armi, u miżuri ta' trasparenza bħall-pubblikazzjoni annwali ta' Rapport Annwali tal-UE dwar l-esportazzjoni tal-armi. Għadd ta' pajjiżi mhux tal-UE allinjaw ruħhom mal-Pożizzjoni Komuni 2008/944/PESK.

                  (5)

                  L-Artikolu 11 tal-Pożizzjoni Komuni 2008/944/PESK jistipula li l-Istati Membri għandhom jagħmlu ħilithom kollha biex jinkoraġġixxu Stati oħra li jesportaw teknoloġija jew tagħmir militari biex japplikaw il-kriterji ta' dik il-Pożizzjoni Komuni.

                  (6)

                  It-Trattat dwar il-Kummerċ tal-Armi (ATT) ġie adottat mill-Assemblea Ġenerali tan-NU fit-2 ta' April 2013 u daħal fis-seħħ fl-24 ta' Diċembru 2014. L-ATT għandu l-għan li jsaħħaħ it-trasparenza u r-responsabbiltà fil-kummerċ tal-armi. B'mod simili għall-Pożizzjoni Komuni 2008/944/PESK, l-ATT jistipula għadd ta' kriterji għall-valutazzjoni tar-riskju li fuqhom iridu jiġu vvalutati l-esportazzjonijiet tal-armi. L-Unjoni tappoġġa b'mod konkret l-implimentazzjoni effettiva u l-universalizzazzjoni tal-ATT permezz tal-programm dedikat tagħha adottat skont id-Deċiżjoni tal-Kunsill 2013/768/PESK (2). Dak il-programm jassisti għadd ta' pajjiżi mhux tal-UE, fuq talba tagħhom, biex isaħħu s-sistemi tagħhom ta' kontroll tat-trasferiment tal-armi f'konformità mar-rekwiżiti tal-ATT.

                  (7)

                  Huwa għalhekk importanti li tiġi żgurata l-komplementarjetà bejn l-attivitajiet ta' komunikazzjoni u ta' assistenza previsti f'din id-Deċiżjoni u dawk previsti fid-Deċiżjoni 2013/768/PESK. L-Albanija, il-Bożnija-Ħerzegovina, l-Eks-Repubblika Jugoslava tal-Maċedonja, is-Serbja, il-Montenegro, il-Kosovo (*), l-Alġerija, l-Eġittu, il-Libja, il-Marokk, it-Tuneżija, l-Armenja, l-Ażerbajġan, il-Belarussja, il-Georgia, ir-Repubblika tal-Moldova, l-Ukrajna, il-Benin, il-Burkina Faso, Cape Verde, il-Kosta tal-Avorju, il-Gambja, il-Ghana, il-Guinea, il-Guinea Bissau, il-Liberja, il-Mali, in-Niġer, in-Niġerja, is-Senegal, Sierra Leone, it-Togo, il-Mauritania, il-Kamerun, iċ-Chad u ċ-Ċina ġew identifikati bħala benefiċjarji taħt din id-Deċiżjoni. Fejn rilevanti, il-benefiċjarji identifikati minn din id-Deċiżjoni li ma ħadu l-ebda pass lejn l-iffirmar tal-ATT, jew l-adeżjoni miegħu, għandhom jiġu mħeġġa jagħmlu dan permezz tal-attivitajiet imwettqa taħt din id-Deċiżjoni. Bl-istess mod, fejn rilevanti, il-benefiċjarji li ffirmaw l-ATT iżda li għadhom ma rratifikawhx għandhom jiġu mħeġġa jirratifikawh. Jekk tiġi implimentata b'suċċess, din id-Deċiżjoni għalhekk tista' wkoll topera wkoll bħala mezz biex titjieb l-assistenza relatata mal-ATT taħt id-Deċiżjoni 2013/768/PESK.

                  (8)

                  Mill-2008 'l hawn saru żviluppi fl-attivitajiet tal-Unjoni fil-promozzjoni ta' kontrolli effettivi u trasparenti fuq l-esportazzjoni tal-armi bis-saħħa tal-Azzjoni Konġunta tal-Kunsill 2008/230/PESK (3) u d-Deċiżjonijiet tal-Kunsill 2009/1012/PESK (4) u 2012/711/PESK (5). Dawk l-attivitajiet appoġġaw b'mod partikolari aktar kooperazzjoni reġjonali, aktar trasparenza u responsabbiltà akbar f'konformità mal-prinċipji tal-Pożizzjoni Komuni 2008/944/PESK u l-kriterji ta' valutazzjoni tar-riskju mħaddna fiha. L-attivitajiet inkwistjoni tradizzjonalment indirizzaw pajjiżi terzi tal-viċinat tal-Lvant u dak tan-Nofsinhar tal-Unjoni.

                  (9)

                  Fis-snin reċenti, l-Unjoni pprovdiet ukoll assistenza biex jitjiebu l-kontrolli fuq l-esportazzjoni tal-oġġetti b'użu doppju f'pajjiżi mhux tal-UE, fil-qafas ta' proġetti mwettqa taħt strumenti finanzjarji tal-Unjoni li mhumiex il-baġit tal-Politika Estera u ta' Sigurtà Komuni (PESK). Dawn l-isforzi komplew taħt l-Inizjattiva taċ-Ċentri ta' Eċċellenza. Għandha tiġi żgurata koordinazzjoni ma' dawk l-attivitajiet rilevanti għall-kontrolli tal-esportazzjoni ta' oġġetti b'użu doppju.

                  (10)

                  L-Uffiċċju Federali Ġermaniż għall-Affarijiet Ekonomiċi u l-Kontroll tal-Esportazzjoni (“BAFA”) ġie inkarigat mill-Kunsill bl-implimentazzjoni teknika tad-Deċiżjonijiet 2009/1012/PESK u 2012/711/PESK. Huwa lesta b'suċċess l-organizzazzjoni tal-attivitajiet kollha previsti f'dawk id-Deċiżjonijiet tal-Kunsill. Il-BAFA huwa wkoll l-aġenzija ta' implimentazzjoni għal proġetti li jappoġġaw l-implimentazzjoni effettiva tat-Trattat dwar il-Kummerċ tal-Armi skont id-Deċiżjoni 2013/768/PESK. F'dan l-isfond, l-għażla tal-BAFA bħala l-aġenzija ta' implimentazzjoni għall-attivitajiet tal-Unjoni taħt din id-Deċiżjoni hija ġġustifikata minħabba l-esperjenza ippruvata, il-kwalifiki u l-ħila esperta meħtieġa tiegħu fuq il-firxa sħiħa ta' attivitajiet rilevanti tal-Unjoni ta' kontroll fuq l-esportazzjoni tal-armi. L-għażla tal-BAFA ser tiffaċilita l-identifikazzjoni ta' sinerġiji bejn il-programm ta' komunikazzjoni tal-ATT u l-attivitajiet taħt din id-Deċiżjoni.

            ADOTTA DIN ID-DEĊIŻJONI:
      Artikolu 1
      1.   Għall-fini tal-promozzjoni tal-paċi u s-sigurtà, u f'konformità mal-Istrateġija Ewropea ta' Sigurtà, l-Unjoni għandha ssegwi l-objettivi li ġejjin:

                  (a)

                  il-promozzjoni ta' kontrolli effettivi fuq l-esportazzjoni tal-armi minn pajjiżi mhux tal-UEf'konformità mal-prinċipji stabbiliti fil-Pożizzjoni Komuni 2008/944/PESK u fit-Trattat dwar il-Kummerċ tal-Armi, u t-tiftix, fejn xieraq, ta' komplementarjetà u sinerġiji mal-proġetti ta' assistenza tal-Unjoni fil-qasam tal-kontrolli fuq l-esportazzjoni ta' oġġetti b'użu doppju;

                  (b)

                  l-appoġġ għall-isforzi ta' pajjiżi mhux tal-UE fil-livelli domestiku u reġjonali biex il-kummerċ tal-armi konvenzjonali jkun aktar responsabbli u trasparenti.

            2.   L-Unjoni għandha ssegwi l-objettivi msemmija fil-paragrafu 1 permezz tal-attivitajiet proġettwali li ġejjin:

                  (a)

                  aktar promozzjoni, fost pajjiżi mhux tal-UE, tal-kriterji u l-prinċipji stabbiliti fil-Pożizzjoni Komuni 2008/944/PESK u fit-Trattat dwar il-Kummerċ tal-Armi, abbażi tal-kisbiet li saru permezz tal-implimentazzjoni tad-Deċiżjonijiet 2012/711/PESK u 2009/1012/PESK u tal-Azzjoni Konġunta 2008/230/PESK;

                  (b)

                  assistenza lil pajjiżi mhux tal-UE fl-abbozzar, l-aġġornar u l-implimentazzjoni, kif xieraq, ta' miżuri leġislattivi u amministrattivi rilevanti li għandhom l-għan li jistabbilixxu sistema effettiva tal-kontrolli fuq l-esportazzjoni ta' armi konvenzjonali;

                  (c)

                  assistenza lill-benefiċjarji fit-taħriġ ta' uffiċjali tal-liċenzjar u l-infurzar biex tiġi żgurata implimentazzjoni u infurzar adegwati tal-kontrolli fuq l-esportazzjoni tal-armi;

                  (d)

                  promozzjoni ta' trasparenza u responsabbiltà fil-kummerċ internazzjonali tal-armi, inkluż permezz ta' appoġġ għall-miżuri nazzjonali u reġjonali li jippromwovu t-trasparenza u l-iskrutinju adatt fl-esportazzjoni ta' armi konvenzjonali;

                  (e)

                  inkoraġġiment lil dawk il-benefiċjarji li ma ħadu l-ebda pass biex jiffirmaw l-ATT jew jaderixxu miegħu sabiex jingħaqdu mal-ATT u l-inkoraġġiment lill-firmatarji biex jirratifikawh;

                  (f)

                  promozzjoni ta' aktar konsiderazzjoni tar-riskju ta' devjazzjoni tal-armi u l-mitigazzjoni tagħha, kemm mill-perspettiva tal-importazzjoni kif ukoll dik tal-esportazzjoni.

            Deskrizzjoni dettaljata tal-attivitajiet proġettwali msemmija f'dan il-paragrafu tinsab fl-Anness.
      Artikolu 2
      1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-“Rappreżentant Għoli”) għandu jkun responsabbli għall-implimentazzjoni ta' din id-Deċiżjoni.
      2.   L-implimentazzjoni teknika tal-attivitajiet proġettwali msemmija fl-Artikolu 1(2) għandha ssir mill-BAFA.
      3.   Il-BAFA għandu jwettaq il-kompiti tiegħu taħt ir-responsabbiltà tar-Rappreżentant Għoli. Għal dak l-għan, ir-Rappreżentant Għoli għandu jidħol fl-arranġamenti meħtieġa mal-BAFA.
      Artikolu 3
      1.   L-ammont ta' referenza finanzjarja għall-implimentazzjoni tal-attivitajiet proġettwali msemmija fl-Artikolu 1(2) għandu jkun ta' EUR 999 000.
      2.   L-infiq iffinanzjat mill-ammont stabbilit fil-paragrafu 1 għandu jkun amministrat f'konformità mal-proċeduri u r-regoli applikabbli għall-baġit tal-Unjoni.
      3.   Il-Kummissjoni għandha tissorvelja l-amministrazzjoni tajba tal-infiq tal-ammont finanzjarju ta' referenza msemmi fil-paragrafu 1. Għal dak il-għan, hija għandha tikkonkludi ftehim ta' finanzjament mal-BAFA. Il-ftehim għandu jistipula li l-BAFA għandu jiżgura li l-viżibbiltà tal-kontribuzzjoni tal-Unjoni tkun adatta għad-daqs tagħha.
      4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.
      Artikolu 4
      Ir-Rappreżentant Għoli għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mill-BAFA. Dawk ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tirrapporta dwar l-aspetti finanzjarji tal-implimentazzjoni tal-attivitajiet proġettwali msemmija fl-Artikolu 1(2).
      Artikolu 5
      Din id-Deċiżjoni għandha tidħol fis-seħħ fid-data tal-adozzjoni tagħha.
      Hija għandha tiskadi 30 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3), jew sitt xhur wara d-data tal-adozzjoni tagħha jekk ebda ftehim ta' finanzjament ma jkun ġie konkluż f'dak il-perijodu.

         Magħmul fi Brussell, l-10 ta' Diċembru 2015.

               Għall-Kunsill

               Il-President

            F. BAUSCH

         (1)  Il-Pożizzjoni Komuni tal-Kunsill 2008/944/PESK tat-8 ta' Diċembru 2008 li tiddefinixxi regoli komuni li jirregolaw il-kontroll ta' esportazzjonijiet ta' teknoloġija u tagħmir militari (ĠU L 335, 13.12.2008, p. 99).

         (2)  Id-Deċiżjoni tal-Kunsill 2013/768/PESK tas-16 ta' Diċembru 2013 dwar l-attivitajiet tal-UE f'appoġġ għall-implimentazzjoni tat-Trattat dwar il-Kummerċ tal-Armi, fil-qafas tal-Istrateġija Ewropea ta' Sigurtà (ĠU L 341, 18.12.2013, p.56).

         (*)  Din id-deżinjazzjoni hija mingħajr preġudizzju għall-pożizzjonijiet dwar l-istatus, u hija konformi mal-UNSCR 1244(1999) u mal-Opinjoni tal-QIĠ dwar id-Dikjarazzjoni tal-Indipendenza tal-Kosovo.

         (3)  L-Azzjoni Konġunta tal-Kunsill 2008/230/PESK tas-17 ta' Marzu 2008 dwar appoġġ għall-attivitajiet ta' l-UE sabiex issir promozzjoni tal-kontroll ta' armi għall-esportazzjoni u l-prinċipji u l-kriterji tal-Kodiċi ta' Kondotta ta' l-UE dwar l-Esportazzjoni ta' l-Armi bejn pajjiżi terzi (ĠU L 75, 18.3.2008, p. 81).

         (4)  Id-Deċiżjoni tal-Kunsill 2009/1012/PESK tat-22 ta' Diċembru 2009 dwar appoġġ għall-attivitajiet tal-UE għall-promozzjoni tal-kontroll tal-esportazzjoni ta' armi u l-prinċipji u l-kriterji tal-Pożizzjoni Komuni 2008/944/PESK fost pajjiżi terzi (ĠU L 348, 29.12.2009, p. 16).

         (5)  Id-Deċiżjoni tal-Kunsill 2012/711/PESK tad-19 ta' Novembru 2012 dwar appoġġ għall-attivitajiet tal-Unjoni sabiex issir promozzjoni, fost pajjiżi terzi, tal-kontroll tal-esportazzjoni ta' armi u tal-prinċipji u l-kriterji tal-Pożizzjoni Komuni 2008/944/PESK (ĠU L 321, 20.11.2012, p. 62).

         ANNESS

            L-ATTIVITAJIET PROĠETTWALI MSEMMIJA FL-ARTIKOLU 1(2)

         1.   OBJETTIVI
         L-objettivi ta' din id-Deċiżjoni huma l-promozzjoni ta' kontrolli mtejba fuq trasferimenti tal-armi u l-appoġġ ta' sforzi, fil-livell domestiku u fil-livell reġjonali, biex il-kummerċ internazzjonali tal-armi konvenzjonali isir aktar responsabbli u trasparenti. Fejn rilevanti, dawn għandhom jinkludu l-promozzjoni tal-prinċipji u l-kriterji stipulati fil-Pożizzjoni Komuni 2008/944/PESK u fit-Trattat dwar il-Kummerċ tal-Armi. Dawk l-objettivi għandhom jiġu segwiti biex jinkisbu, fejn xieraq, il-komplementarjetà u sinerġiji ma' proġetti ta' assistenza tal-Unjoni fil-qasam tal-kontrolli fuq l-esportazzjoni ta' oġġetti b'użu doppju.
         Sabiex jinkisbu l-objettivi msemmija hawn fuq l-Unjoni għandha tkompli tippromwovi l-istandards tal-Pożizzjoni Komuni 2008/944/PESK, abbażi ta' dak li ntlaħaq permezz tal-implimentazzjoni tad-Deċiżjonijiet 2012/711/PESK, 2009/1012/PESK u l-Azzjoni Konġunta 2008/230/PESK. Għal dak l-għan, għandha tiġi pprovduta assistenza lill-benefiċjarji fl-abbozzar, l-aġġornament u l-implimentazzjoni, kif xieraq, ta' miżuri leġislattivi u amministrattivi rilevanti li jappoġġaw sistema effettiva ta' kontrolli tal-esportazzjoni tal-armi konvenzjonali. Għandu jiġi pprovdut ukoll appoġġ għall-valutazzjoni u l-mitigazzjoni tar-riskju tad-devjazzjoni tal-armi.
         Għandu jingħata appoġġ ukoll għat-taħriġ tal-uffiċjali tal-liċenzjar u l-infurzar responsabbli għall-implimentazzjoni u l-infurzar tal-kontrolli fuq l-esportazzjoni tal-armi, u għall-miżuri nazzjonali u reġjonali li jippromwovu t-trasparenza u l-iskrutinju adatt fl-esportazzjoni tal-armi konvenzjonali. Barra minn hekk, għandhom jiġu promossi kuntatti mas-settur privat u konformità mad-dispożizzjonijiet legali u amministrattivi nazzjonali rilevanti li jirregolaw it-trasferiment tal-armi.
         2.   GĦAŻLA TAL-AĠENZIJA TA' IMPLIMENTAZZJONI
         Il-BAFA huwa inkarigat mill-implimentazzjoni ta' din id-Deċiżjoni. Fejn adatt, il-BAFA ser jissieħeb mal-aġenziji ta' kontroll tal-esportazzjoni tal-Istati Membri, l-organizzazzjonijiet reġjonali u internazzjonali rilevanti, il-gruppi ta' riflessjoni, l-istituti tar-riċerka u l-NGOs.
         Il-BAFA għandu esperjenza tal-ogħla livell fl-għoti ta' assistenza għall-kontroll tal-esportazzjoni u f'attivitajiet ta' komunikazzjoni. Huwa żviluppa din l-esperjenza fl-oqsma rilevanti kollha ta' kontroll strateġiku tal-esportazzjoni, fl-indirizzar tal-oqsma relatati mas-CBRN, oġġetti b'użu doppju u armi. Permezz ta' dawk il-programmi u attivitajiet, il-BAFA kiseb għarfien fil-fond tas-sistemi ta' kontroll tal-esportazzjoni tal-biċċa l-kbira tal-benefiċjarji koperti minn din id-Deċiżjoni.
         Fir-rigward tal-assistenza għall-kontroll tat-trasferiment tal-armi u l-komunikazzjoni, il-BAFA lesta b'suċċess l-implimentazzjoni tad-Deċiżjonijiet tal-Kunsill 2009/1012/PESK u 2012/711/PESK. Il-BAFA huwa wkoll inkarigat mill-implimentazzjoni teknika tal-programm ta' appoġġ tal-implimentazzjoni tal-ATT stabbilit bid-Deċiżjoni 2013/768/PESK.
         L-effett ġenerali huwa li l-BAFA jinsab f'pożizzjoni unika biex jidentifika l-punti qawwija u d-dgħufijiet fis-sistemi ta' kontroll tal-esportazzjoni tal-benefiċjarji tal-attivitajiet previsti f'din id-Deċiżjoni. Għaldaqstant huwa l-iktar li jista' jiffaċilita sinerġiji bejn il-programmi varji ta' assistenza għall-kontroll tal-esportazzjoni tal-armi u dawk ta' komunikazzjoni u li jevita d-duplikazzjoni bla bżonn.
         3.   KOORDINAZZJONI MA' PROĠETTI OĦRA TA' ASSISTENZA TAL-UNJONI FIL-QASAM TAL-KONTROLLI TAL-ESPORTAZZJONI
         Abbażi tal-esperjenza ta' attivitajiet preċedenti ta' komunikazzjoni tal-Unjoni fil-qasam tal-kontrolli tal-esportazzjoni li jkopru kemm oġġetti b'użu doppju kif ukoll armi konvenzjonali, għandhom isiru sforzi biex jinkisbu s-sinerġija u l-komplementarjetà. Għal dak l-għan, l-attivitajiet imsemmija fil-punti 4.2.1 sa 4.2.3 għandhom jitwettqu, fejn xieraq, flimkien ma' attivitajiet oħrajn fuq kontrolli tal-esportazzjoni ta' oġġetti b'użu doppju, iffinanzjati permezz ta' strumenti finanzjarji tal-Unjoni minbarra l-baġit tal-PESK. B'mod partikolari, għandhom jiġu esplorati avvenimenti konsekuttivi. Dan għandu jsir b'rispett sħiħ għal-limitazzjonijiet legali u finanzjarji stabbiliti għall-użu tal-istrumenti finanzjarji rilevanti tal-Unjoni.
         4.   DESKRIZZJONI TAL-ATTIVITAJIET TAL-PROĠETT
         4.1.   Objettivi tal-proġett

         L-objettiv ewlieni huwa li tiġi pprovduta assistenza teknika lil għadd ta' benefiċjarji li wrew ir-rieda tagħhom li jiżviluppaw l-istandards u l-prattiki tagħhom fir-rigward tal-kontroll tal-esportazzjoni tal-armi. Għal dan l-għan, l-attivitajiet li ser jitwettqu ser jagħtu attenzjoni lill-istatus tal-benefiċjarji, b'mod partikolari fir-rigward ta':

                     —

                     l-adeżjoni, jew l-applikazzjoni għal-adeżjoni, ma' sistemi internazzjonali ta' kontroll tal-esportazzjoni relatati mat-trasferiment ta' armi konvenzjonali u oġġetti u teknoloġiji b'użu doppju;

                     —

                     il-kandidaturi għal adeżjoni mal-Unjoni u jekk il-benefiċjarji humiex kandidati uffiċjali jew kandidati potenzjali;

                     —

                     il-pożizzjoni rigward l-ATT.

               Fejn il-benefiċjarji indirizzati huma biss firmatarji tal-ATT, l-attivitajiet għandhom — fejn fattibbli — jippruvaw jiddeterminaw aħjar l-ostakoli għar-ratifika, b'mod partikolari meta dawk l-ostakoli jkunu ta' natura teknika u relatati ma' nuqqasijiet jew ħtiġijiet fil-kapaċitajiet ta' implimentazzjoni. Fejn rilevanti, għandu jiġi promoss appoġġ possibbli tal-Unjoni skont id-Deċiżjoni 2013/768/PESK. Fejn il-pajjiżi benefiċjarji ma jkunu ħadu l-ebda pass lejn l-iffirmar, ir-ratifika, u l-adeżjoni mal-ATT, l-attivitajiet għandhom jippromwovu l-adeżjoni għall-ATT, possibbilment bl-appoġġ ta' benefiċjarji oħrajn li jkunu rratifikaw l-ATT.
         Objettiv komplementari ieħor huwa li jiġu sensitizzati għadd ta' benefiċjarji għall-valutazzjoni tar-riskju tad-devjazzjoni tal-armi u l-mitigazzjoni tad-devjazzjoni tal-armi, kemm mill-perspettiva tal-esportazzjoni kif ukoll dik tal-importazzjoni. Attivitajiet immexxija minn dan l-objettiv komplementari b'mod partikolari ser jippermettu li l-kontrolli fuq it-trasferiment tal-armi jintrabtu ma' proġetti oħra li għandhom l-għan li jipprevjenu devjazzjoni tal-armi bħalma huma attivitajiet ta' sigurtà fiżika u ta' ġestjoni tal-ħażniet (PSSM) u attivitajiet li jappoġġaw it-traċċabbiltà ta' armi u munizzjon.
         4.2.   Deskrizzjoni tal-proġett

         4.2.1.   Workshops reġjonali

         Il-proġett ser jieħu l-forma ta' mhux aktar minn sitt workshops ta' jumejn li jipprovdu taħriġ fl-oqsma rilevanti tal-kontrolli fuq l-esportazzjoni ta' armi konvenzjonali.
         Il-parteċipanti fil-workshop (mhux aktar minn 30) ikunu jinkludu uffiċjali tal-gvern, tal-liċenzjar u tal-infurzar mill-benefiċjarji koperti. Jistgħu wkoll jiġu mistiedna, kif xieraq, rappreżentanti mill-parlamenti, u rappreżentanti mill-industrija u s-soċjetà ċivili.
         It-taħriġ ser jingħata minn esperti mill-amministrazzjonijiet nazzjonali tal-Istati Membri, inklużi ex-uffiċjali, rappreżentanti ta' pajjiżi li allinjaw ruħhom mal-Pożizzjoni Komuni tal-Kunsill 2008/944/PESK, rappreżentanti tas-settur privat u mis-soċjetà ċivili.
         Il-workshops jistgħu jsiru f'post li għandu jiġi determinat mir-Rappreżentant Għoli f'konsultazzjoni mal-Grupp ta' Ħidma dwar l-Esportazzjoni ta' Armi Konvenzjonali (COARM).
         Il-workshops reġjonali ser jiġu organizzati kif ġej:

                     (a)

                     sa mhux aktar minn żewġ workshops fl-Ewropa tax-Xlokk;

                     (b)

                     sa mhux aktar minn żewġ workshops għall-pajjiżi tal-Ewropa tal-Lvant u l-Kawkasu taħt il-Politika Ewropea tal-Viċinat;

                     (c)

                     sa mhux aktar minn żewġ workshops għall-pajjiżi Mediterranji tal-Afrika ta' Fuq taħt il-Politika Ewropea tal-Viċinat.

               Din id-diviżjoni reġjonali ta' żewġ workshops għal kull reġjun tista' ma tintlaħaqx jekk iċ-ċirkustanzi ma jkunux favorevoli, pereżempju: jekk l-għadd ta' parteċipanti jkun aktar baxx milli mistenni, jekk l-ebda benefiċjarju tar-reġjun ma jagħmel offerta serja li jospita, jew jekk ikun hemm duplikazzjoni ma' attivitajiet oħra ta' fornituri oħra ta' attivitajiet ta' komunikazzjoni. F'tali każ ta' nonimplimentazzjoni f'reġjun wieħed jew tnejn, l-għadd ta' workshops fir-reġjun(i) l-oħra jista' jiżdied kif meħtieġ fil-limitu globali ta' sitt workshops.
         4.2.2.   Żjarat ta' studju

         Il-proġett ser jieħu l-forma ta' mhux aktar minn sitt żjarat ta' studju ta' jumejn kull waħda minn uffiċjali tal-gvern, tal-liċenzjar u tal-infurzar lill-awtoritajiet rilevanti tal-Istati Membri. Iż-żjarat ta' studju għandhom ikopru mill-inqas tliet benefiċjarji u jinkludu mill-inqas benefiċjarju wieħed li ma jkunx irratifika l-ATT.
         4.2.3.   Assistenza individwali lill-benefiċjarji

         Il-proġett ser jieħu l-forma ta' mhux aktar minn 30 jum ta' workshops, preferibbilment in situ, għall-benefiċjarji individwali li fihom ser jipparteċipaw uffiċjali tal-gvern, tal-liċenzjar u tal-infurzar. Skont il-ħtiġijiet preċiżi u d-disponibbiltà tal-esperti tal-benefiċjarji u tal-Istati Membri tal-UE, it-30 jum globalment disponibbli ser jiġu allokati b'format minimu ta' jumejn sa format massimu ta' ħamest ijiem.
         L-għarfien espert ser tiġi kondiviża minn esperti mill-amministrazzjonijiet nazzjonali tal-Istati Membri (inklużi ex-uffiċjali), rappreżentanti ta' pajjiżi li allinjaw ruħhom mal-Pożizzjoni Komuni tal-Kunsill 2008/944/PESK, uffiċjali mill-istituzzjonijiet rilevanti tal-Unjoni, jew rappreżentanti tas-settur privat u s-soċjetà ċivili.
         Dawk il-workshops ta' assistenza individwali ser isiru prinċipalment fuq it-talba tal-benefiċjarji. Dawn huma maħsuba biex jindirizzaw kwistjonijiet speċifiċi jew ħtiġijiet speċifiċi mqajma mill-benefiċjarju, pereżempju fil-marġini ta' workshop reġjonali jew matul kuntatti regolari ma' esperti tal-Unjoni u mal-aġenzija ta' implimentazzjoni.
         4.2.4.   Applikazzjoni tal-listi ta' kontroll

         L-aġenzija ta' implimentazzjoni ser twaqqaf grupp ta' esperti tekniċi fl-applikazzjoni tal-listi tal-kontroll tal-esportazzjoni. L-esperti għandhom jintgħażlu minn fost l-akbar firxa possibbli ta' Stati Membri.
         Ammont ta' 100 siegħa ta' xogħol (ibbażat fuq it-tariffi standard tal-esperti stabbiliti fil-punt 5) ser ikun disponibbli biex jiġu assenjati talbiet dwar l-applikazzjoni tal-listi ta' kontroll imressqa mill-awtoritajiet rilevanti tal-benefiċjarji lill-esperti (soġġett għad-disponibbiltà tagħhom). L-aġenzija ta' implimentazzjoni ser tiżviluppa mudelli għal dawn it-talbiet, b'kont debitu meħud tan-natura informali tal-opinjoni dwar il-klassifikazzjoni u lill-kwistjoni tal-kunfidenzjalità.
         4.2.5.   Avveniment ta' valutazzjoni finali

         Sabiex tiġi pprovduta evalwazzjoni finali tal-attivitajiet taħt din id-Deċiżjoni, ser jiġi organizzat avveniment ta' jumejn fi Brussell bil-parteċipazzjoni konġunta tal-benefiċjarji u l-Istati Membri, jekk possibbli b'mod parallel mal-laqgħa tal-COARM.
         Ser jiġu mistiedna mhux aktar minn żewġ rappreżentanti (uffiċjali tal-gvern, tal-liċenzjar u tal-infurzar) ta' kull benefiċjarju msemmi fil-punt 6.1.
         4.2.6.   Attivitajiet relatati mad-devjazzjoni tal-armi

         Dan il-proġett ser jieħu l-forma ta' żewġ workshops għall-pajjiżi tal-Afrika tal-Punent u tas-Saħel u ċ-Ċina, kif ġej:

                     —

                     workshop inizjali (“tal-bidu”) ta' jumejn għal mhux aktar minn żewġ rappreżentanti tal-benefiċjarji;

                     —

                     workshop finali ta' jumejn għal mhux aktar minn tliet rappreżentanti tal-benefiċjarji.

               Il-workshops għandhom isiru fil-pajjiżi tal-Afrika tal-Punent u s-Saħel.
         5.   TARIFFI TAL-ESPERTI
         It-tariffi tal-esperti huma disponibbli għall-attivitajiet taħt 4.2.2 sa 4.2.4. Rigward l-attivitajiet taħt 4.2.4, it-tariffi tal-esperti ser jinqasmu siegħa siegħa skont il-ħin reali (imkejjel f'sigħat) li jittieħed fuq talbiet għall-identifikazzjoni tal-komoditajiet. Huwa mistenni li jkun hemm massimu ta' 100 tariffa tal-esperti (800 siegħa).
         6.   BENEFIĊJARJI
         6.1.   Benefiċjarji tal-attivitajiet taħt 4.2.1 sa 4.2.5.

                     (i)

                     l-Ewropa tax-Xlokk (l-Albanija, il-Bożnija-Ħerzegovina, l-Eks-Repubblika Jugoslava tal-Maċedonja, il-Montenegro, is-Serbja, u l-Kosovo*);

                     (ii)

                     il-pajjiżi Mediterranji tal-Afrika ta' Fuq taħt il-Politika Ewropea tal-Viċinat (l-Alġerija, l-Eġittu, il-Libja, il-Marokk u t-Tuneżija);

                     (iii)

                     il-pajjiżi tal-Ewropa tal-Lvant u l-Kawkasu taħt il-Politika Ewropea tal-Viċinat (l-Armenja, l-Ażerbajġan, il-Belarussja, il-Georgia, ir-Repubblika tal-Moldova u l-Ukrajna).

               6.2.   Benefiċjarji tal-attivitajiet taħt 4.2.6

         Il-pajjiżi tal-ECOWAS (il-Benin, il-Burkina Faso, Cape Verde, il-Kosta tal-Avorju, il-Gambja, il-Ghana, il-Guinea, il-Guinea Bissau, il-Liberja, il-Mali, in-Niġer, in-Niġerja, is-Senegal, Sierra Leone, it-Togo); il-Mauritania, il-Kamerun, iċ-Chad, iċ-Ċina.
         6.3.   Emenda għall-ambitu tal-benefiċjarji

         Il-Grupp ta' Ħidma COARM jista', fuq proposta mir-Rappreżentant Għoli, jiddeċiedi li jimmodifika l-lista ta' benefiċjarji abbażi ta' ġustifikazzjoni adegwata.
         7.   RIŻULTATI TAL-PROĠETT U INDIKATURI TAL-IMPLIMENTAZZJONI
         Minbarra l-avveniment ta' valutazzjoni finali msemmi f'4.2.5, il-valutazzjoni tar-riżultati tal-proġett ser tieħu kont ta' dan li ġej:
         7.1.   Valutazzjoni individwali tal-benefiċjarji

         Hekk kif jitlestew l-attivitajiet, l-aġenzija ta' implimentazzjoni għandha tipprovdi lis-SEAE u lill-Kummissjoni rapport ta' progress dwar kull wieħed mill-benefiċjarji msemmija f'6.1. Dak ir-rapport ser jitħejja f'kollegament mad-Delegazzjonijiet tal-UE kkonċernati u ser jiġbor fil-qosor l-attivitajiet li seħħew matul il-perijodu tad-Deċiżjoni. Ir-rapport ser jivvaluta wkoll il-kapaċitajiet tal-benefiċjarju ddedikati għall-kontrolli tat-trasferiment tal-armi. Fejn il-benefiċjarju jkun parti għall-ATT, il-valutazzjoni ser tkopri kif il-kapaċitajiet fis-seħħ jippermettu l-implimentazzjoni tal-Att.
         7.2.   Valutazzjoni tal-impatt u indikaturi tal-implimentazzjoni

         L-impatt tal-attivitajiet previsti minn din id-Deċiżjoni għandu jiġi vvalutat b'mod tekniku hekk kif jitlestew għall-benefiċjarji msemmija f'6.1. Il-valutazzjoni tal-impatt ser issir mir-Rappreżentant Għoli, f'kooperazzjoni mal-COARM u, kif xieraq, mad-Delegazzjonijiet tal-UE kkonċernati, kif ukoll ma' partijiet interessati rilevanti oħrajn.
         Għal dak l-iskop, ser jintużaw l-indikaturi li ġejjin:

                     —

                     jekk hemmx fis-seħħ regolamenti interni rilevanti dwar kontrolli fuq it-trasferiment tal-armi u jekk / sa liema punt dawn jissodisfaw id-dispożizzjonijiet tal-Pożizzjoni Komuni 2008/944/PESK, inter alia l-applikazzjoni tal-kriterji ta' valutazzjoni, l-implimentazzjoni tal-lista militari komuni tal-UE, rapportar;

                     —

                     fejn disponibbli, informazzjoni dwar każijiet ta' infurzar;

                     —

                     jekk il-benefiċjarji jistgħux jirrapportaw l-esportazzjoni u/jew l-importazzjoni tal-armi, b'kont meħud, inter alia, tar-reġistru tan-NU, tar-rapportar annwali tal-ATT, tar-rapporti nazzjonali;

                     —

                     jekk il-benefiċjarju allinjax ruħu uffiċjalment mal-Pożizzjoni Komuni 2008/944/PESK jew hux biħsiebu jagħmel dan.

               Ir-rapporti ta' valutazzjoni individwali taħt 7.1 għandhom jirreferu għal dawk l-indikaturi ta' implimentazzjoni, kif xieraq.
         8.   PROMOZZJONI TAL-UŻU TAL-PORTAL WEB TAL-UE GĦALL-KOMUNIKAZZJONI
         Il-portal web previst fid-Deċiżjoni 2012/711/PESK ġie żviluppat bħala riżorsa tal-UE (https://export-control.jrc.ec.europa.eu). Huwa jopera bħala pjattaforma konġunta għall-programmi kollha ta' komunikazzjoni tal-UE (użu doppju, armi, ATT). L-attivitajiet elenkati taħt 4.2.1 sa 4.2.5 għandhom joħolqu sensibilizzazzjoni tal-portal web tal-UE għall-komunikazzjoni u jippromwovu l-użu tiegħu. Il-parteċipanti fl-attivitajiet ta' komunikazzjoni għandhom ikunu infurmati dwar is-sezzjoni privata tal-portal web li toffri aċċess permanenti għal riżorsi, dokumenti u kuntatti. Bl-istess mod, l-użu tal-portal web għandu jiġi promoss għal uffiċjali oħra li ma setgħux jipparteċipaw direttament f'attivitajiet ta' assistenza u komunikazzjoni.
         9.   VIŻIBBILTÀ TAL-UE
         L-aġenzija ta' implimentazzjoni għandha tieħu l-miżuri adatti kollha biex tippubbliċizza l-fatt li l-azzjoni hija ffinanzjata mill-Unjoni Ewropea. Dawn il-miżuri ser jiġu implimentati skont il-manwal dwar il-Kommunikazzjoni u l-viżibbiltà għal azzjonijiet esterni tal-UE ppubblikat mill-Kummissjoni Ewropea. B'hekk l-aġenzija ser tiżgura l-viżibbiltà tal-kontribut tal-Unjoni permezz ta' mmarkar u pubbliċità adatti, filwaqt li tenfasizza r-rwol tal-Unjoni u twettaq sensibilizzazzjoni dwar ir-raġunijiet għad-Deċiżjoni kif ukoll l-appoġġ tal-Unjoni għad-Deċiżjoni u r-riżultati ta' dak l-appoġġ. Il-materjal prodott mill-proġett ser juri b'mod prominenti l-bandiera tal-Unjoni f'konformità mal-linji gwida rilevanti tal-Unjoni.
         Peress li l-attivitajiet ippjanati jvarjaw ħafna fil-portata u n-natura tagħhom, ser tintuża firxa ta' għodod promozzjonali, inklużi: mezzi ta' informazzjoni tradizzjonali, is-sit web, il-mezzi ta' komunikazzjoni soċjali, materjal informattiv u promozzjonali inklużi infografika, fuljetti, bullettini, stqarrijiet għall-istampa u oħrajn kif adatt. Il-pubblikazzjonijiet u l-avvenimenti pubbliċi akkwistati taħt il-proġett ser jiġu mmarkati skont dan.
         10.   DURATA
         It-tul ta' żmien totali tal-proġett hu stmat li jkun ta' 24 xahar.
         11.   RAPPORTAR
         L-aġenzija ta' implimentazzjoni għandha tħejji rapporti regolari kull tliet xhur, inkluż wara t-tlestija ta' kull waħda mill-attivitajiet. Ir-rapporti għandhom jiġu ppreżentati lir-Rappreżentant Għoli mhux aktar tard minn sitt ġimgħat wara t-tmiem tal-attivitajiet rilevanti.
         12.   SPIŻA TOTALI STMATA TAL-PROĠETT U L-KONTRIBUZZJONI FINANZJARJA TAL-UNJONI
         L-ispiża totali stmata tal-proġett hija ta' EUR 1 110 000 b'kofinanzjament mill-Ġermanja. L-ispiża totali stmata tal-proġett iffinanzjat mill-UE hija ta' EUR 999 000.


title: 2011/681/: Deċiżjoni tal-Kunsill tal- 10 ta’ Ottubru 2011 li taħtar membru Irlandiż tal-Kumitat Ekonomiku u Soċjali Ewropew

text:
               14.10.2011

               MT

               Il-Ġurnal Uffiċjali tal-Unjoni Ewropea

               L 269/30

         DEĊIŻJONI TAL-KUNSILL
   tal-10 ta’ Ottubru 2011
   li taħtar membru Irlandiż tal-Kumitat Ekonomiku u Soċjali Ewropew
   (2011/681/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 302 tiegħu,
   Wara li kkunsidra l-proposta tal-Gvern Irlandiż,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Fit-13 ta’ Settembru 2010 l-Kunsill adotta d-Deċiżjoni 2010/570/UE, Euratom li taħtar il-membri tal-Kumitat Ekonomiku u Soċjali Ewropew għall-perijodu mill-21 ta’ Settembru 2010 sal-20 ta’ Settembru 2015 (1).

               (2)

               Post ta’ membru tal-Kumitat Ekonomiku u Soċjali Ewropew sar vakanti wara t-tmiem tal-mandat tas-Sinjura Jillian VAN TURNHOUT,

         ADOTTA DIN ID-DEĊIŻJONI:
   Artikolu 1
   Is-Sur Seamus BOLAND, Chief Executive Officer, Irish Rural Link huwa b’dan maħtur membru tal-Kumitat Ekonomiku u Soċjali Ewropew għall-bqija tal-mandat attwali, jiġifieri sal-20 ta’ Settembru 2015.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, l-10 ta’ Ottubru 2011.

            Għall-Kunsill

            Il-President

         A. KRASZEWSKI

      (1)  ĠU L 251, 25.9.2010, p. 8.


title: 2013/238/UE: Deċiżjoni tal-Kunsill tal- 21 ta’ Mejju 2013 li taħtar erba' membri mir-Renju Unit u tliet membri supplenti mir-Renju Unit fil-Kumitat tar-Reġjuni

text:
               28.5.2013

               MT

               Il-Ġurnal Uffiċjali tal-Unjoni Ewropea

               L 141/42

         DEĊIŻJONI TAL-KUNSILL
   tal-21 ta’ Mejju 2013
   li taħtar erba' membri mir-Renju Unit u tliet membri supplenti mir-Renju Unit fil-Kumitat tar-Reġjuni
   (2013/238/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidra l-proposta mill-Gvern tar-Renju Unit,
   Billi:

               (1)

               Fit-22 ta' Diċembru 2009 u fit-18 ta' Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2010 sal-25 ta' Jannar 2015.

               (2)

               Konsegwentement għat-tmiem tal-mandati tas-Sinjura Amanda BYRNE, is-Sinjura Christine CHAPMAN, is-Sinjura Flo CLUCAS u s-Sur Roger KNOX saru vakanti s-siġġijiet ta' erba' membri fil-Kumitat tar-Reġjuni. Konsegwentement għat-tmiem tal-mandati tas-Sur Peter MOORE u s-Sur Sandy PARK, saru vakanti s-siġġijiet ta' żewġ membri supplenti fil-Kumitat tar-Reġjuni. Konsegwentement għall-ħatra tas-Sinjura Paula BAKER bħala membru fil-Kumitat tar-Reġjuni, ser isir vakanti siġġu ta' membru supplenti,

         ADOTTA DIN ID-DEĊIŻJONI:
   Artikolu 1
   Huma b'dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2015:

               a)

               bħala membri:

                           —

                           Is-Sur Mick ANTONIW, Member of the National Assembly for Wales

                           —

                           Is-Sinjura Paula BAKER, Councillor, Basingstoke and Deane Council

                           —

                           Is-Sur Anthony Gerard BUCHANAN, Councillor, East Renfrewshire Council

                           —

                           Is-Sinjura Dee SHARPE, Councillor, East Riding of Yorkshire Council

                     u

               b)

               bħala membri supplenti:

                           —

                           Is-Sinjura Barbara GRANT, Councillor, East Renfrewshire Council

                           —

                           Is-Sur Stewart GOLTON, Councillor, Leeds Council

                           —

                           Is-Sinjura Margaret LISHMAN, Councillor, Burnley Council.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-21 ta’ Mejju 2013.

            Għall-Kunsill

            Il-President

         E. GILMORE

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2012/608/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Impriża Konġunta ENIAC għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/320

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Impriża Konġunta ENIAC għas-sena finanzjarja 2010
   (2012/608/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta ENIAC għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ENIAC għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 72/2008 tal- 20 ta’ Diċembru 2007 li jistabbilixxi l-Impriża Konġunta ENIAC (3),

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0112/2012),

               1.

               Jagħti l-kwittanza lid-Direttur Eżekuttiv tal-Impriża Konġunta ENIAC fir-rigward tal-implimentazzjoni tal-baġit tal-Impriża Konġunta għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn isfel;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta ENIAC, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 368, 16.12.2011, p. 48.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 21.

      (4)  ĠU L 357, 31.12.2002, p. 72.
    ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/321

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta ENIAC għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta ENIAC għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ENIAC għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 – C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 72/2008 tal- 20 ta’ Diċembru 2007 li jistabbilixxi l-Impriża Konġunta ENIAC (3),

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0112/2012),

               A.

               billi l-Impriża Konġunta ENIAC (“l-Impriża Konġunta”) twaqqfet fl-20 ta’ Diċembru 2007 għal perjodu ta’ 10 snin biex tiddefinixxi u timplimenta “aġenda ta’ riċerka” għall-iżvilupp ta’ kompetenzi ewlenin tan-nanoelettronika f’oqsma ta’ applikazzjoni differenti;

               B.

               billi l-Impriża Konġunta ngħatat l-awtonomija finanzjarja tagħha f’Lulju 2010;

               C.

               billi l-Impriża Konġunta tinsab fil-fażi inizjali u sa tmiem l-2010 kienet għadha ma stabbilietx għalkollox is-sistemi tagħha ta’ kontroll intern u rappurtar finanzjarju,

               D.

               billi l-Qorti tal-Awdituri fir-rapporti tagħha dwar il-kontijiet annwali tal-Impriża Konġunta għas-sena finanzjarja 2010 kkwalifikat l-opinjoni tagħha fir-rigward tal-affidabbiltà tal-kontijiet, għar-raġuni li l-Impriża Konġunta ma inkludietx fil-kontijiet tagħha l-Kont tal-Eżitu tal-Baġit u r-rikonċiljazzjoni ta’ dan mal-Kont tal-Eżitu Ekonomiku,

               E.

               billi l-Qorti tal-Awdituri, fir-rapporti tagħha dwar il-kontijiet finali tal-Impriża Konġunta għas-sena finanzjarja 2010, tiddikjara li kisbet assigurazzjoni raġonevoli li t-tranżazzjonijiet sottostanti huma legali u regolari,

               F.

               billi l-kontribuzzjoni massima mill-Unjoni għall-Impriża Konġunta għall-10 snin hija EUR 450 000 000, somma li għandha titħallas mill-baġit tas-Seba’ Programm ta’ Qafas għar-Riċerka,

               G.

               billi l-baġit tal-Impriża Konġunta għas-sena finanzjarja 2010 kien jammonta għal EUR 38 440 000,

      L-affidabbiltà tal-kontijiet tal-Impriża Konġunta

               1.

               Huwa mħasseb li l-Impriża Konġunta rċeviet opinjoni kkwalifikata mill-Qorti tal-Awdituri dwar l-affidbabiltà tal-kontijiet, minħabba li l-Impriża Konġunta ma inkludietx fil-kontijiet tagħha l-Kont tal-Eżitu tal-Baġit u r-rikonċiljazzjoni ta’ dan mal-Kont tal-Eżitu Ekonomiku kif tirrikjedi r-Regola tal-Kontabilità tal-KE Nru 16 “Preżentazzjoni tal-informazzjoni baġitarja fil-kontijiet annwali”;

               2.

               Jieħu nota mill-Impriża Konġunta li l-opinjoni kwalifikata hija minħabba l-fatt li l-Impriża Konġunta u l-Qorti tal-Awdituri rreferew għal dati differenti biex jistabbilixxu meta bdiet taħdem b’mod awtonomu l-Impriża Konġunta;

      Il-ġestjoni baġitarja u finanzjarja

               3.

               Jagħraf li d-DĠ INFSO kellha f’idejha l-ġestjoni tal-baġit tal-Impriża Konġunta mill-1 ta’ Jannar 2010 sal-4 ta’ Mejju 2010; jinnota li l-approprjazzjonijiet amministrattivi ġew trasferiti lill-Impriża Konġunta f’Mejju 2010, iżda li l-linji tal-baġit operazzjonali ma ġewx trasferiti u baqgħu inaċċessibbli fis-sistema ta’ kontabilità sal-waqt meta l-Impriża Konġunta uffiċjalment ingħatat l-awtonomija finanzjarja fis-26 ta’ Lulju 2010; jenfasizza li l-Impriża Konġunta kisbet il-kapaċità li timplimenta l-baġit proprju tagħha mit-22 ta’ Settembru 2010, mat-trasferiment tal-approprjazzjonijiet għall-attivitajiet operazzjonali;

               4.

               Jinnota mill-Impriża Konġunta li l-baġit finali kien fih approprjazzjonijiet ta’ impenn u ta’ ħlas għall-ammont ta’ EUR 38 440 000, li minnhom is-somma ta’ EUR 36 168 000 hija ddedikata għas-Sejħa tal-2010;

               5.

               Jagħraf li r-rati ta’ utlizzazzjoni għall-approprjazzjonijiet ta’ impenn u ta’ ħlas disponibbli kienu 99 % u 24 % rispettivament; huwa mħasseb dwar l-implimentazzjoni baxxa tal-baġit tal-ħas, u barra minn hekk tal-attivitajiet sottostanti tal-Impriża Konġunta; jissottolinja li l-bilanċ ta’ flus kien jammonta għal EUR 20 000 000 fi tmiem is-sena, somma li tirrappreżenta 53 % tal-approprjazzjonijiet ta’ ħlas disponibbli għall-2010;

               6.

               Jirrimarka li l-implimentazzjoni baxxa tal-approprjazzjonijiet ta’ ħlas hija r-riżultat tad-dewmien fit-trasferiment tal-attivitajiet operazzjonali u tal-finanzjament korrispondenti mill-Kummissjoni lill-Impriża Konġunta;

               7.

               Jinnota, minn kummenti ta-Impriża Konġunta, li tfassal Manwal ta’ Proċeduri li jiżgura s-segregazzjoni tal-funzjonijiet li ppermetta li jiġu identifikati l-ħames eċċezzjonijiet li ġejjin li seħħew fil-fażi inizjali tal-implimentazzjoni tal-baġit proprju:

                           —

                           tliet kuntratti ġew iffirmati waqt li t-tranżazzjonijiet tal-ABAC kienu għadhom għaddejjin, minħabba sottostima tat-tul ta’ żmien meħtieġ għall-proċedura tal-ABAC;

                           —

                           kuntratt marbut ma’ impenn eżistenti kien ffirmat qabel ma ġie konkluż li kien jirrikjedi impenn ġdid;

                           —

                           fit-trasferiment waqt il-ksib tal-awtonomija nstab li kien hemm kuntratt nieqes li ġie ffirmat wara li kienu ġew approvati l-ewwel pagamenti;

                     jieħu nota li l-azzjoniiet korrettivi ġew implimentati u li ma ġiet irreġistrata l-ebda eċċezzjoni oħra;

      Is-sistemi ta’ kontroll intern

               8.

               Iħeġġeġ lill-Impriża Konġunta biex tikkompleta s-sistemi ta’ kontoll intern u ta’ informazzjoni finanzjarja; jistieden lill-Impriża Konġunta, b’mod partikolari, biex tistabbilixxi u tiddokumenta elementi importanti tas-sistema tagħha ta’ kontroll intern, bħalma huma proċeduri tal-kontabilità u kontrolli relatati mal-għeluq tal-kontijiet u mal-għarfien u l-kejl tal-infiq operazzjonali;

               9.

               Jieħu nota li l-Qorti tal-Awdituri sabet li nkixfu dgħufijiet ta’ kontroll fil-qasam tal-verifika ex-ante tal-pagamenti ta’ prefinanzjament, b’mod partikolari rigward il-kalkolu u l-validazzjoni tal-ammonti mħallsa; jenfasizza li kien hem serħan sħiħ fuq iċ-ċertifikati li waslu mill-Awtoritajiet Nazzjonali ta’ Finanzjament għall-pagamenti ta’ prefinanzjament u għall-aċċettazzjoni tal-kostijiet, u li ma sar l-ebda kontroll ieħor biex ikun żgurat li l-ispejjeż dikjarati kienu legali u regolari;

               10.

               Jinnota li l-awditu ex-post ta’ klejms ta’ kosts relatati mal-proġetti ġie ddelegat għalkollox lill-Istati Membri; iqisha importanti, madankollu, li l-Impriża Konġunta tiżgura li l-interessi finanzjarji tal-membri tagħha jitħarsu b’mod adegwat u li t-tranżazzjonijiet sottostanti jkunu legali u regolari; huwa tal-fehma, għaldaqstant, li l-Impriża Konġunta se ssibha diffiċli tiżgura li l-interessi finanzjarji tal-Membri tagħha jitħarsu b’mod adegwat u li t-tranżazzjonijiet sottostanti jkunu legali u regolari; jistieden lill-Impriża Konġunta biex terġa’ taħseb l-istrateġija tagħha rigward l-awditjar ex-post tal-klejms tal-ispejjeż u biex tinforma lill-awtorità ta’ kwittanza dwar il-mekkaniżmu implimentat ħalli jiżgura l-ottemperanza mal-Artikolu 12 tar-Regolament (KE) Nru 72/2008 li jistabbiliha;

               11.

               Jieħu nota li l-Uffiċjal tal-Kontabilità tal-Impriża Konġunta vvalida s-sistemi finanzjarji u ta’ kontabilità (ABAC u SAP); jinnota, madankollu, li l-proċessi ta’ attività sottostanti ma ġewx ivvalidati, b’mod partikolari s-sistema li tipprovdu informazzjoni finanzjarja dwar il-validazzjoni u l-pagamenti tal-klejms għall-ispejjeż li waslu mill-awtoritajiet nazzjonali; jitlob lill-Impriża Konġunta tinforma lill-awtorità ta’ kwittanza dwar il-qagħda tal-validazzjoni tal-proċessi ta’ attività sottostanti;

               12.

               Jinnota li l-Qorti tal-Awdituri sabet li l-Impriża Konġunta għandha livell adegwat ta’ governanza u ta’ prattika tal-IT skont id-daqs u l-missjoni tagħha; jenfasizza, madankollu, li għadhom lura ċ-ċiklu tal-ippjanar strateġiku tal-IT, il-klassifikazzjoni tad-data skont ir-rekwiżiti ta’ kunfidenzjalità u l-Pjan ta’ Rkupru mid-Diżastri; jistieden lill-Impriża Konġunta biex issewwi din il-qagħda u tipprovdi lill-awtorità ta’ kwittanza rapport aġġornat dwar dan;

      L-Awditjar Intern

               13.

               Jirrimarka li r-regoli finanzjarji tal-impriża Konġunta għadhom ma ġewx emendati biex jinkludu dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;

               14.

               Jinnota madankollu li l-karta tal-mandat tas-Servizz tal-Awditjar Intern tal-Kummissjoni ġiet adottata mill-Bord Governattiv tal-Impriża Konġunta;

      Dewmien fl-ilħiq tal-awtonomija finanzjarja

               15.

               Itenni li Impriża Konġunta twaqqfet fi Frar 2008, iżda bdiet taħdem awtonomament f’Lulju 2010; jesprimi t-tħassib kbir tiegħu li l-Impriża Konġunta ħadet kwart tat-tul ta’ żmien maħsub għaliha, jiġifieri sal-31 ta’ Diċembru 2017, biex tilħaq l-awtonomija finanzjarja; jinnota li kien ftit wara Settembru 2010, meta sar it-trasferiment ta’ flus mill-Kummissjoni lill-Impriża Konġunta biex ikopri l-approprjazzjonijiet operazzjonali, li l-Impriża Konġunta setgħet tagħmel pagamenti operazzjonali; jinsisti li dan id-dewmien, madankollu, m’għandux jikkawża prolungament tal-perjodu ta’ 10 snin tal-eżistenza tagħha, imma għandu jixpruna lit-tmexxija tal-Impriża Konġunta biex tindirizza n-nuqqasijiet kollha u tilħaq l-objettivi tagħha matul il-perjodu previst ta’ 10 snin;

      Is-Sejħa għal Proposti u t-Tmexxija tal-Proġetti

      Is-Sejħa tal-2010

               16.

               Jinnota, mill-Impriża Konġunta, li kien hemm risposta qawwija għat-tielet Sejħa għal Proposti; jieħu nota li għaxar proposti ntgħażlu għall-finanzjament, imma 11-il proġett ’il fuq mil-limitu ma setgħux jiġu ffinanzjati minħabba li l-baġit disponibbli kien eżawrit;

      Is-Sejħiet tal-2008 u l-2009

               17.

               Huwa mħasseb ħafna bil-progress kajman tal-proġetti tal-ewwel Sejħa (2008) u tat-tieni Sejħa (2009);

               18.

               Jinnota, mir-Rapport Annwali dwar l-Attività (RAA) tal-Impriża Konġunta, li fi tmiem is-sena 2010, is-sitwazzjoni għall-ewwel Sejħa hija kif ġej:

                           —

                           mit-total ta’ 166 sieħeb, sitt sħab (3,6 %) ma kellhomx Ftehimiet ta’ Għoti Nazzjonali, l-aktar minħabba xogħol amministrattiv wara tibdiliet;

                           —

                           15,1 % tas-sħab (25, l-aktar sħab Taljani) ikkonkludew Ftehim ta’ Għoti Nazzzjonali, iżda ma ffirmawx il-Formola ta’ Adeżjoni;

               19.

               Jagħraf, minn kummenti tal-Impriża Konġunta, li mxew b’pass saħansitra aktar kajman il-kuntratti għall-proġetti mit-tieni Sejħa, li għalihom sa tmiem l-2010 setgħu jiġu ffirmati biss sitt Ftehimiet ta’ Għoti tal-Impriża Konġunta, filwaqt li l-ħames proġetti l-oħra ġarrbu dewmien għar-raġunijiet li ġejjin:

                           —

                           tliet proġetti għandhom koordinaturi tal-proġett Taljani, li għadhom qed jistennew id-digriet nazzjonali, u li ma qablux li jiġu sostitwiti minn sħab minn pajjiżi oħrajn;

                           —

                           il-proġett SMART kien definit mill-ġdid wara li Franza kkanċellat il-finanzjament minħabba qtugħ fil-baġit diversi xhur wara d-deċiżjoni tal-Bord tal-Awtoritajiet Pubbliċi;

                           —

                           il-proġett MIRANDELA kien lest għall-iffirmar, imma fl-aħħar minuta nbidlet il-persuna responsabbli awtorizzata li tiffirma;

               20.

               Jistabbilixxi, mir-RAA, li mill-bidu tal-programm sa tmiem l-2010, l-Impriża Konġunta eżegwietaktar minn 300 pagament ta’ għoti għal ammont totali ta’ EUR 9 800 000; jinnota li l-Impriża Konġunta tqis li s-sitwazzjoni tal-kuntratti utal-pagamenti mhijiex aċċettabbli, u li ddeċidiet tieħu azzjonijiet biex:

                           —

                           tiżgura li l-entitajiet involuti fil-proċess ikollhom għarfien tajjeb dwar il-proċeduri;

                           —

                           tikkjarifika s-segwenza tal-passi u tal-iskambji li jeħtieġ li jsiru mal-Awtoritajiet Nazzjonali ta’ Finanzjament;

                           —

                           tiddefinixxi l-passi li għandhom jittieħdu u tħaffef il-proċeduri;

                           —

                           issegwi l-progress permezz ta’ żjajjar lill-awtoritajiet nazzjonali biex tagħmel rieżami tal-istatus jew tikkjarifika l-proċeduri;

               21.

               Jitlob lill-Impriża Konġunta biex tipprovdi lill-awtorità ta’ kwittanza:

                           —

                           rapport aġġornat dwar is-sitwazzjoni attwali rigward proġetti tal-ewwel u t-tieni Sejħa, f’termini tal-progress tal-kuntratti u ta’ pagamenti tal-għoti;

                           —

                           rapport ta’ evalwazzjoni dwar il-miżuri meħuda biex iħaffu l-proċess kuntrattwali u tal-pagamenti u dwar il-progress li jsir permezz tal-implimentazzjoni tagħhom;

                           —

                           rapport aġġornat dwar is-sitwazzjoni attwali rigward il-proġetti tat-tielet Sejħa, sew f’dak li jirrigwarda l-kuntratti kif ukoll il-pagamenti;

      Il-Prestazzjoni

               22.

               Jinnota mir-RAA li, fis-16 ta’ Diċembru 2010, ġie adottat ir-rapport tal-Kummissjoni dwar l-ewwel evalwazzjoni interim tal-Inizjattivi Teknoloġiċi Konġunti ARTEMIS u ENIAC;

               23.

               Jissottolinja li l-evalwazzjoni interim għamlet tliet rakkomandazzjonjiet lill-Impriża Konġunta:

                           —

                           biex issolvi l-problema ta’ “rikbiet b’xejn”, l-Impriża Konġunta għandha tistabbilixxi sistema fejn kull benefiċjarju li ma jkunx membru jħallas perċentwal tal-kontribuzzjoni tal-Unjoni tiegħu bħala ħlas għall-ispejjeż tal-Impriża Konġunta;

                           —

                           il-proċessi ta’ evalwazzjoni u għażla għandhom jinbidlu biex il-portafoll ta’ proġetti appoġġati jaqbel aktar mal-għanijiet strateġiċi Ewropej tal-programm;

                           —

                           L-Istati Membri u l-Assoċjazzjonijiet Industrijali għandhom jaħdmu flimkien biex jistabbilixxu proċessi fejn il-proponenti potenzjali jistgħu jingħataw informazzjoni kostruttiva dwar il-prospett li jingħataw appoġġ;

                     jitlob lill-Impriża Konġunta tinforma lill-awtorita ta’ kwittanza dwar il-miżuri mdaħħla wara r-riżultati tal-ewwel evalwazzjoni interim;

               24.

               Jinnota li l-Impriża Konġunta tqis li l-infiq aktar baxx milli kien previst tal-baġit operazzjonali tagħha bħala l-aktar kwistjoni importanti li qed taffettwalha l-kapaċità li taqdi l-missjoni tagħha; jinnota li, bħala konsegwenza, l-Impriża Konġunta ħadet azzjoni fl-2010 biex tidentifika punti ta’ azzjoni li jistgħu jiżviluppaw is-sitwazzjoni f’sens pożittiv, fosthom:

                           —

                           l-istimolazzjoni tad-definizzjoni ta’ proġetti ta’ rilevanza strateġika;

                           —

                           l-identifikazzjoni ta’ programmi nazzjonali li jistgħu jibbenefikaw jekk jittellgħu fil-kuntest Ewropew;

                           —

                           l-ingaġġ ta’ entitajiet nazzjonali ta’ finanzjament addizzjonali;

                           —

                           l-ottimizzazzjoni tat-tqassim tal-finanzjament bejn ir-raggruppament CATRENE tal-EUREKA u l-Impriża Konġunta;

                     jitlob lill-Impriża Konġunta biex tinforma lill-awtorità ta’ kwittanza dwar l-istat ta’ implimentazzjoni ta’ dawn il-punti ta’ azzjoni u dwar ir-riżultati milħuqa;

               25.

               Jieħu nota tal-proposta tal-Kummissjoni li tistabbilixxi l-Programm Speċifiku li jimplimenta Orizzont 2020 – Il-Programm Qafas għar-Riċerka u l-Innovazzjoni (2014-2020) – li fiha l-Kummissjoni tqajjem possibbiltà li l-Impriżi Konġunti ARTEMIS u ENIAC jingħaqdu f’inizjattiva waħda, kif ukoll il-possibbiltà li jitwaqqfu Impriżi Konġunti ġodda fil-kuntest tal-implimentazzjoni tal-parti ta’ Orizzont 2020 dwar “Sfidi soċjetali”; jistieden lill-Kummissjoni biex iżżomm lill-awtorità ta’ kwittanza infurmata dwar dan;

      In-nuqqas ta’ ftehim ta’ Stat Ospitanti

               26.

               Itenni li l-Impriża Konġunta għandha tikkonkludi malajr ftehim ospitanti mal-Belġju dwar l-uffiċċji, il-privileġġi, l-immunitajiet u appoġġ ieħor li l-Belġju għandu jipprovdi lill-Impriża Konġunta kif jistipula r-Regolament (KE) Nru 72/2008 li jistabbiliha;

      Kummenti orizzontali dwar l-Impriżi Konġunti

               27.

               Jissottolinja li, sal-lum, il-Kummissjoni stabbiliet seba’ Impriżi Konġunti skont l-Artikolu 187 tat-Trattat dwar il-Funzjonament tal-Unjoni Ewropea; jinnota li sitt Impriżi konġunti (IMI, ARTEMIS, ENIAC, CLEAN SKY, FCH u ITER-F4E) huma fl-arja ta’ riċerka koperta mid-DĠ RTD u INFSO, filwaqt li waħda għandha l-inkariku li tiżviluppa sistema ġdida tal-ġestjoni tat-traffiku tal-ajru (SESAR) fil-qasam tat-trasport, u li l-attivitajiet tagħha huma sorveljati mid-DĠ MOVE;

               28.

               Jinnota li r-riżorsi totali indikattivi meqjusa neċessarji għall-Impriżi Konġunti kemm idumu jeżistu jammontaw għal EUR 21 793 000 000;

               29.

               Jinnota li l-kontribuzzjoni totali tal-Unjoni meqjusa neċessarja għall-Impriżi Konġunti kemm idumu jeżistu tammonta għal EUR 11 489 000 000;

               30.

               Jinnota li, għas-sena finanzjarja 2010, il-kontribuzzjoni kumplessiva tal-Unjoni għall-baġit tal-Impriżi Konġunti laħqet EUR 505 000 000;

               31.

               Jitlob lill-Kummissjoni biex tagħti lill-awtorità ta’ kwittanza kull sena informazzjoni konsolidata dwar l-ammont totali tal-finanzjament annwali għal kull Impriża Konġunta li jkun sar mill-baġit ġenerali tal-Unjoni, biex tiżgura t-trasparenza u ċ-ċarezza dwar l-użu tal-fondi tal-Unjoni u biex terġa’ tikseb il-fiduċja taċ-ċittadini Ewropej li jħallsu t-taxxi;

               32.

               Jilqa’ l-inizjattiva tal-ARTEMIS li fir-RAA tagħha tinkludi informazzjoni dwar il-monitoraġġ u r-rieżami tal-proġetti li jinsabu għaddejjin; jemmen li din hija prattika li għandhom jimxu fuqha l-Impriżi Konġunti l-oħra;

               33.

               Ifakkar li l-Impriżi konġunti huma sħubijiet bejn il-pubbliku u l-privat u li, b’konsegwenza ta’ dan, l-interessi tas-settur pubbliku u ta’ dak privat huma magħġuna flimkien; huwa ta-fehma li, fiċ-ċirkustanzi, il-possibbiltà ta’ kunflitti ta’ interess m’għandhiex tiġi skartata, imma għandha tiġi indirizzata sewwa; jistieden għalhekk lill-Impriżi Konġunti jinfurmaw lill-awtorità ta’ kwittanza dwar il-mekkaniżmi ta’ verifika li hemm fl-istrutturi rispettivi tagħhom, biex ikun jista’ jkun hemm ġestjoni tajba u prevenzjoni ta’ kunflitti ta’ interessi;

               34.

               Jinnota li, bl-eċċezzjoni notevoli tal-Impriża Konġunta għall-Proġett ITER u l-Iżvilupp tal-Enerġija mill-Fużjoni, l-Impriżi Konġunti huma strutturi relattivament żgħar u ġeografikament ikkonċentrati; jemmen għalhekk li għandhom jiġmgħu r-riżorsi tagħhom kull fejn dan ikun possibbli;

               35.

               Jistieden lill-Qorti tal-Awdituri tipprovdi lill-awtorità ta’ kwittanza azzjonijiet ta’ segwitu għall-kummenti li għamlet għal kull waħda mill-Impriżi Konġunti fir-rapport rispettiv dwar il-kontijiet finali għas-sena finanzjarja 2011;

               36.

               Jistieden lill-Qorti tal-Awdituri biex, fi żmien raġonevoli, tipprovdirapport speċjali lill-Parlament dwar il-valur miżjud tal-istabbiliment tal-Impriżi Konġunti għat-twettiq effiċjenti tal-programmi ta’ riċerka, żvilupp teknoloġiku u dimostrazzjoni tal-Unjoni; jirrimarka wkoll li l-istess rapport għandu jinkludi valutazzjoni tal-effikaċja tal-istabbiliment tal-Impriżi Konġunti.

      (1)  ĠU C 368, 16.12.2011, p. 48.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 21.

      (4)  ĠU L 357, 31.12.2002, p. 72.